Kata ‘NO ANWAR, NO DAP’, Ketua UMNO Bangi bidas Noraini jemput juga DAP dalam program

Tindakan Ketua Wanita UMNO Datuk Seri Noraini Ahmad menjemput Ahli Parlimen DAP Ong Kian Ming bersama dalam satu program di Universiti Kebangsaan Malaysia (UKM) baru-baru ini, mencetuskan kekeliruan dalam kalangan akar umbi berhubung hala tuju parti.

Ketua UMNO Bahagian Bangi, Datuk Mohd Zaidi Mohd Zain berkata, selepas tular ‘kebersamaan’ mereka dalam program berkenaan, ramai ahli parti yang bertanyakan kepadanya perihal perkara itu, namun beliau sendiri binggung dan tiada jawapan tuntas.

“Saya pun keliru sebab ada orang tanya dengan saya, hari tu masa Perhimpunan Agung UMNO (PAU) cakap NO Anwar, NO DAP, tapi DAP ada pula dalam program Noraini,” katanya kepada Agenda Daily hari ini.

Beliau berkata demikian mengulas kontroversi program UMNO bersama wakil DAP di UKM, Bangi.

Rabu lalu, Noraini bersama dengan Ketua Pengarah Pendidikan Tinggi, Prof. Datuk Dr. Hussaini Omar telah menziarah Azura Omar, seorang pelajar PhD di UKM yang sedang berjuang melawan penyakit kanser.

Turut bersama dalam lawatan tersebut Naib Canselor UKM, Prof Datuk Dr Mohd Ekhwan Toriman dan Kian Ming.

Dalam pada itu mengulas sama ada, beliau turut menyertai program berkenaan, Mohd Zaidi berkata, UMNO Bahagian Bangi tidak diundang.

Tambahnya, sebagai satu pasukan Noraini sewajarnya menjemput ‘tuan rumah’bagi memperlihatkan semangat kebersamaan UMNO.

Katanya, UMNO Bahagian Bangi sebelum ini tiada masalah dengan mana-mana menteri daripada UMNO, malah mereka dilayan dengan baik dan dijemput untuk bersama menjayakan program.

“Menteri lain elok je boleh jemput saya, mesra alam, Datuk Seri Ismail Sabri, Datuk Seri Hishammuddin Hussein, Khairy Jamaluddin, Reezal merican,” jelasnya.

Agenda Daily sebelum ini melaporkan, Ketua UMNO Bahagian Arau, Datuk Seri Shahidan Kassim meminta parti itu mengubah keputusan menolak kerjasama dengan PH sebelum ini, seandainya wujud arahan baharu daripada pimpinan supaya perlu bekerjasama dengan mereka.

“Sekarang ini keputusan UMNO ialah No Anwar, No DAP. Jadi kalau nak jemput DAP sekalipun, keputusan itu perlu diubah dulu, jadi YES Anwar Yes DAP.

“Ini bermakna, untuk sekarang, tidak wajar untuk kita adakan apa-apa program bersama DAP,” kata Shahidan.

UMNO pada Perhimpunan Agung UMNO 2020 (PAU 2020) menegaskan pendirian parti itu menolak sebarang kerjasama dengan PKR, DAP dan Bersatu pada Pilihan Raya Umum Ke-15 (PRU-15).

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.


Ucapan 3R : PN akan lapor polis terhadap Guan Eng

Perikatan Nasional (PN) akan membuat laporan polis terhadap Pengerusi DAP, Lim Guan Eng susulan kenyataan yang dibuat menyentuh unsur sensitif raja, agama dan kaum (3R).

Ketua Pemuda PN, Ahmad Fadhli Shaari berkata, pihaknya mengecam keras kenyataan itu dan mendakwa ia sebagai pembohongan besar demi menutup kegagalan mentadbir negara.

“Pemuda PN dimaklum suatu ucapan yang sangat biadab kononnya untuk menakutkan pengundi bangsa Cina oleh Lim Guan Eng dengan menyatakan PN akan memusnahkan tokong jika berjaya memerintah Pulau Pinang.

“Kenyataan ini adalah kemuncak kepada provokasi kaum yang bakal memusnahkan kedamaian dan perpaduan rakyat Malaysia hanya semata-mata takut melihat penolakan rakyat kepada Kerajaan Perpaduan yang penuh penipuan, manipulasi dan kegagalan yang berturut-turut selama tujuh bulan pemerintahan yang gagal ini,” katanya dalam satu kenyataan.

Katanya, ucapan Guan Eng itu dilaporkan oleh media berbahasa Cina.

Dalam pada itu Ahmad Fadhli mempersoalkan sama ada menteri yang sering memberi amaran supaya tidak ada mana-mana pihak menyentuh isu 3R itu akan mengambil tindakan terhadap Guan Eng.

Guan Eng semalam menolak dakwaan beliau sengaja membangkitkan isu 3R ketika menyentuh berkenaan perobohan tokong Buddha atau Cina dalam ucapan pada satu program di Jelutong, Pulau Pinang.

Menerusi kenyataan di Facebooknya, bekas Ketua Menteri Pulau Pinang itu menegaskan ucapannya itu sudah diputar belit seolah-olah ada pihak ingin merobohkan tokong Buddha atau Cina.

“Ini tidak benar. Saya merujuk kepada kes sebuah kuil Hindu dirobohkan pada Julai 2020 di Kedah. Sila rujuk kepada laporan akhbar di bawah.

“Saya amat kesal ada pihak yang tidak bertanggungjawab sengaja memutar belitkan ucapan saya dan menggambarkan seolah-olah membakar sentimen perkauman agama dan kaum,” katanya.

Sebelum itu sebuah portal berita tempatan yang memetik laporan akhbar Bahasa Mandarin melaporkan, Guan Eng memberi amaran kepada pengundi Pulau Pinang untuk menyekat ‘gelombang hijau’ daripada bertapak di negeri itu.

Guan Eng mendakwa, ia akan mengakibatkan tokong Buddha dimusnahkan dan orang bukan Islam berdepan pelbagai sekatan.


Calon PM ‘kitar semula’ pembangkang dakwa Kabinet baharu ‘kitar semula’

Datuk Seri Anwar Ibrahim, yang juga calon Perdana Menteri (PM) ‘kitar semula’ blok pembangkang mendakwa barisan Kabinet diumumkan Datuk Seri Ismail Sabri Yaakob adalah ‘kitar semula’ muka lama dalam pentadbiran sebelum ini.

Untuk rekod, Ketua Pembangkang itu merupakan calon PM yang diketengahkan pembangkang sejak sekian lamanya, mujurlah Tun Dr Mahathir Mohamad dicalonkan sebagai PM semasa Pilihan Raya Umum Ke=14 lalu yang menyaksikan pembangkang buat kali pertama dalam sejarah berjaya menawan Putrajaya.

“Tetapi, langkah yang diambil (oleh Ismail Sabri) hanya dikitar semula menteri-menteri yang tidak menunjukkan keupayaan, menangani masalah ini secara berkesan,” katanya dipetik dalam Facebook hari ini.

Untuk rekod, Anwar gagal menjadi PM ke-9 selepas kalah majoriti dengan Ismail Sabri yang dilantik PM baharu pada Sabtu lalu.

Anwar begitu yakin dapat menjadi PM selepas Tan Sri Muhyiddin Yassin berundur selepas merancang komplot bersama anak muridnya Presiden UMNO, Datuk Seri Ahmad Zahid Hamidi.

Zahid bersama 14 Ahli Parlimen (MP) UMNO lain menarik sokongan terhadap kerajaan dipimpin Muhyiddin yang akhirnya meletak jawatan, namun Anwar gagal memiliki majoriti yang diperlukan untuk menjadikannya PM baharu.

Hari ini, Ismail Sabri mengumumkan barisan Kabinetnya kerajaannya dengan mengekalkan jumlah 31 kementerian merangkumi 31 Menteri dan 38 Timbalan Menteri dengan keseluruhan berjumlah 70 orang termasuk Perdana Menteri.

Selain itu, terdapat kementerian masih kekal mempunyai dua Timbalan Menteri antaranya Kementerian Kewangan, Kementerian Pendidikan, Kementerian Kesihatan serta Kementerian Perusahaan, Perladangan dan Komoditi.

Dalam pada itu, Ismail Sabri berkata, barisan Kabinet itu dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan dan merancakkan semula aktiviti ekonomi serta meningkatkan keyakinan pelabur.


UMNO kena ‘move on’, tak perlu gesa DAP minta maaf: PKR

PKR menasihati Pemuda UMNO supaya tidak membangkitkan isu yang sudah lama berlalu dan tidak perlu menggesa DAP meminta maaf, kata PKR.

Pengarah Komunikasi Pusat PKR, Lee Chean Chung yang dipetik dalam laporan Utusan Malaysia berkata, Pemuda UMNO perlu ‘move on’ (melupakan) apa sahaja isu yang pernah dihadapi antara kedua-dua parti kerana sudah menjadi rakan politik dalam kerajaan campuran.

“Melihat kepada kenyataan Presiden UMNO, Datuk Seri Ahmad Zahid yang kata tidak perlu (DAP mohon maaf), jadi saya lihat kita harus berpandangan baik dan move on.

“Rakyat bukan mahu melihat siapa minta maaf dan tidak minta maaf, tetapi melihat prestasi.

“Tetapi, ini hak anggota perhimpunan yang mana mereka boleh suarakan apa-apa perkara yang dianggap penting.

“Namun, yang penting adalah kekuatan kita dan beri keyakinan kepada pengundi berdasarkan prestasi Kerajaan Perpaduan, itu lebih penting,” katanya dipetik laporan.

Kelmarin, media melaporkan, Ketua Pemuda UMNO, Dr. Muhamad Akmal Saleh berkata, tidak akan sesekali menarik balik kenyataan menuntut DAP membuat permohonan maaf secara terbuka kepada parti itu demi menjaga masa depan parti keramat itu.

Ia susulan ahid menyatakan, tiada keperluan buat DAP untuk membuat permohonan maaf kepada UMNO.

Menurut Zahid, perkara itu tidak sepatutnya ditimbulkan kerana segala perjanjian telah dipersetujui sewaktu fasa rundingan ketika membentuk kerajaan campuran.


522 kes baharu Covid-19 di Indonesia, 27 kematian direkod

Jumlah kumulatif kes positif Covid-19 di Indonesia bertambah dengan jumlah kes baharu sebanyak 522 orang pada Sabtu, 23 April.

Kes baharu tersebut menjadikan jumlah keseluruhan kes jangkitan Covid di negara itu sebanyak 6,043,768 orang.

Setakat semalam, 2,082 pesakit sudah pulih daripada jangkitan Covid-19, dengan jumlah keseluruhan yang pulih adalah sebanyak 5,868,251 orang.

Sementara itu, 27 kes kematian terbaharu direkodkan pada Sabtu, menjadikan jumlah kematian keseluruhan sebanyak 156,067 kes.

Negara republikt itu kini sedang mempergiatkan vaksinasi Covid-19 untuk rakyatnya mencapai imuniti berkelompok dengan memberikan dos lengkap dan penggalak.

Dos penggalak juga diwajibkan kepada orang ramai yang ingin pulang ke kampung halaman untuk menyambut hari raya Aidilfitri nanti.


UMNO tak beri respon walaupun sudah dijemput: Takiyuddin

UMNO tidak memberi sebarang maklum balas walaupun PAS sudah menjemput mereka untuk bersama menghadiri Muktamar Tahunan PAS ke-68, kata Datuk Seri Takiyuddin Hassan.

Setiausaha Agung PAS itu mengesahkan sudah membuat jemputan rasmi kepada pimpinan UMNO ke muktamar parti itu, namun jemputan itu tidak mendapat sambutan daripada pemimpin parti tersebut, malahan pemimpin negeri di Kedah juga tidak hadir sama ke majlis tersebut.

“Saya mengesahkan kita jemput pimpinan UMNO, tetapi tiada respon, termasuk UMNO Kedah pun tiada yang hadir,” katanya dipetik laporan media hari ini.

Terdahulu, Presiden PAS Tan Sri Abdul Hadi Awang merasmikan muktamar tersebut hari ini yang diadakan di Kompleks PAS Kedah.

Bagaimanapun, pemimpin parti komponen Perikatan Nasional (PN) yang terdiri daripada Presiden Bersatu, Tan Sri Muhyiddin Yassin dan Presiden Gerakan, Datuk Dr Dominic Lau Hoe Chai menghadiri Muktamar Tahunan itu dan duduk sepentas dengan pemimpin utama PAS.

Dalam perkembangan lain, Hadi berkata rundingan dengan UMNO masih berjalan tetapi tidak melibatkan Presidennya, Datuk Seri Ahmad Zahid Hamidi.

Ditanya mengenai sikap yang dinyatakan presiden UMNO berkali-kali sebelum ini yang menolak PAS dalam kerjasama Muafakat Nasional (NM), Hadi berkata, pendirian tersebut adalah hanya pendirian peribadi Zahid semata-mata dan bukan partinya.

Tegasnya, Umno bukan hanya memiliki presiden tetapi juga mempunyai naib-naib presiden, majlis kerja tertinggi, dan bahagian-bahagian.

“Saya anggap itu (bergerak solo dalam PRU ke-15) kenyataan presiden UMNO, bukan ahli-ahli UMNO, bukan akar umbi UMNO,” katanya.


PRN Melaka: Hishamuddin akan dapatkan pandangan pakar

Menteri Kanan Pertahanan Datuk Seri Hishamuddin Hussein berkata, pihaknya akan dapatkan pandangan pakar tentang kesan sekiranya Pilihan Raya Negeri (PRN) Melaka diadakan.

Menurutnya, perkara itu penting bagi memastikan semua aspek keselamatan dan risiko diambil kira untuk mengelakkan kejadian selepas PRN Sabah tidak berulang.

“Saya nak tahu daripada pakar-pakar apa kesanya kalau kita adakan PRN di Melaka. Jadi itu pertimbangan yang perlu kita fikirkan dalam memutuskan apa yang patut kita meniti perkembangan di negeri Melaka.

“Kita belajar daripada apa yang berlaku dalam PRN Sabah dan kita tengok kesannya. Agenda kita adalah untuk selamatkan rakyat,” katanya lapor Astro Awani.

Kata Hishamuddin lagi, pandangan segala kepakaran itu akan membabitkan Majlis Keselamatan Negara (MKN), Suruhanjaya Pilihanraya (SPR) dan Kementerian Kesihatan Malaysia (KKM).

“SPR akan tentukan selepas kita bawa kepada pimpinan tertinggi. Saya dah arah MKN untuk dekati pihak berkenaan termasuk KKM,” katanya lagi.

Pembubaran DUN Melaka itu dibuat selepas Datuk Seri Sulaiman Md Ali hilang majoriti sokongan, susulan tindakan empat ADUN daripada blok kerajaan, menarik sokongan terhadap kepemimpinannya pada Isnin.

Empat ADUN kerajaan mengumumkan hilang kepercayaan dan menarik sokongan terhadap kepimpinan Sulaiman iaitu Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Sebelum ini, Kerajaan Melaka pimpinan Barisan Nasional (BN) diwakili 17 ADUN yang terdiri daripada 14 ADUN UMNO, dua (Bersatu) dan satu Bebas manakala pembangkang mempunyai 11 kerusi iaitu tujuh DAP, dua (PKR) dan dua (Amanah).


Kes sembuh kurang, hanya 9 kluster baharu hari ini

Seramai 9,531 pesakit Covid-19 daripada 97,505 kes aktif dilaporkan sembuh dalam tempoh 24 jam sehingga 12 tengah hari tadi, turun berbanding 11,413 yang direkodkan dalam tempoh sama semalam.

Angka itu bagaimanapun masih melebihi jumlah jangkitan baharu yang direkodkan dalam tempoh 24 jam itu sebanyak 7,509 kes.

Mengikut rekod Kementerian Kesihatan (KKM) sehingga kelmarin, Selangor masih merekodkan jumlah kes sembuh tertinggi sebanyak 672,065 kes seiring dengan kadar jangkitan yang tinggi iaitu 695,164 kes.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan sembilan kluster baharu dikesan di seluruh negara dalam tempoh 24 jam itu menjadikan keseluruhannya 5,663 kluster dengan 4,961 telah ditamatkan dan 702 lagi masih aktif.

Daripada jumlah itu, katanya, empat kluster membabitkan tempat kerja, tiga kluster berkaitan pendidikan, dan masing-masing satu kluster komuniti dan kumpulan berisiko tinggi.

Kluster komuniti melibatkan Hulu Perak dengan 18 individu dijangkiti Covid-19 daripada 23 yang disaring, manakala kluster kumpulan berisiko tinggi dikesan di Johor Bahru melibatkan 30 individu daripada 38 yang disaring.

Sementara itu, Johor juga merekodkan dua kluster tempat kerja iaitu di Kulai melibatkan tujuh pekerja daripada 170 individu yang disaring, dan Kluang membabitkan 46 individu daripada 264 yang disaring.

Negeri Sembilan mencatat satu kluster tempat kerja di Seremban dan Rembau yang membabitkan 22 individu daripada 252 yang disaring, sementara kluster sama dikesan di Klang, Selangor melibatkan 26 individu daripada 53 yang disaring.

Satu kluster berkaitan pendidikan masing-masing dicatat di Seberang Perai Tengah, Pulau Pinang melibatkan 11 individu positif Covid-19; Padang Terap, Kedah (48 individu); dan Pasir Mas, Kelantan (sembilan individu).

Mengenai kes harian pula, Dr Noor Hisham berkata daripada 7,509 jangkitan baharu 534 melibatkan bukan warganegara dan 16 kes import.

Daripada jangkitan harian yang dilaporkan hari ini, 116 kes atau 1.5 peratus adalah pesakit kategori 3, 4, dan 5; manakala 7,393 kes (98.5 peratus) lagi adalah kategori 1 dan 2, katanya.

Beliau berkata 695 pesakit dirawat di unit rawatan rapi (ICU), termasuk 347 yang memerlukan alat bantuan pernafasan.


Tiada keperluan umat Islam ziarah ke rumah ibadat agama lain, kata Mufti Pahang

Umat Islam tidak perlu menziarah rumah ibadat agama walaupun atas alasan apa sekalipun, kata Datuk Seri Abdul Rahman Osman.

Mufti Pahang berkata program sedemikian dibimbangi akan merosakan akidah dan mengelirukan mereka terutamanya generasi muda, kecuali untuk tujuan berdakwah.

“Kenapa kita ke rumah ibadat lain, sepatutnya semua umat Islam perlu imarahkan masjid setiap kali waktu solat. Boleh kalau mahu pergi tapi dengan tujuan untuk berdakwah, memperkenalkan dan bercerita mengenai Islam kepada agama lain.

“Itu sepatutnya berlaku, bukan kita pula yang ditarik. Apabila ada orang ajak ke sesuatu tempat, ia jelas menunjukan terdapat usaha untuk memperkenalkan atau mendedahkan perkara tersebut kepada individu lain,” katanya dipetik laporan Sinar Harian.

Menurut Abdul Rahman lagi, haram bagi umat Islam masuk ke dalam rumah ibadat bukan Islam seperti gereja, kuil dan sebagainya.

Terdahulu, media melaporkan, program ‘Jom Ziarah Gereja’ yang menjadi kontroversi adalah satu inisiatif di bawah ‘Projek Artikel 11’ diterajui Impact Malaysia, pertubuhan bukan kerajaan (NGO) bernaung di bawah Kementerian Belia dan Sukan (KBS).

Bagaimanapun, poster asal program tersebut yang menjemput belia bukan Kristian sudah ditukar dengan poster lain susulan kontroversi berhubung isu tersebut, namun semalam pihak penganjur mengumumkan pembatalan program tersebut yang sepatutnya berlangsung hari ini.

Tambah Abdul Rahman, tiada istilah memberikan pemahaman kepada belia bahawa semua agama mempunyai persamaan.

“Saya juga berpendapat sekiranya aktiviti itu diteruskan, ia akan menjauhkan umat Islam daripada agama Islam.

“Oleh itu, program sebegini bukan sahaja harus dihentikan malah perlu diambil tindakan undang-undang kerana ia adalah satu kesalahan yang boleh didakwa,” jelasnya lagi.

Beliau turut menjelaskan, sebagai negara Islam, hanya agama Islam dibenarkan untuk berdakwah namun menjadi satu kesalahan sekiranya ia dilakukan oleh penganut agama lain.


Sokong ‘kawan anda’, dia akan bantu masa depan anak muda

Perikatan Nasional (PN) tiada masalah untuk memastikan anak muda Malaysia, tanpa mengira bangsa, diberi peluang bersama-sama membangunkan negara dalam semua bidang

Sehubungan itu, Exco sayap Pemuda Bersatu, Armada, Harris Idaham Rashid mengajak anak muda berusia 18 tahun ke atas yang menjadi pengundi secara automatik supaya menyokong ‘kawan-kawan’ daripada gabungan PN dalam Pilihan Raya Umum Ke-15 (PRU-15), pada 19 November depan.

Menurutnya anak muda yang sekarang ini telah diberi peluang untuk memilih kerajaan menerusi pilihan raya yang diadakan perlu memastikan kerajaan yang bakal ditubuhkan itu berintegriti, amanah dan prihatin kepada nasib mereka.

“Jadi pilihlah kerajaan yang menyokong anda, pilihlah wakil-wakil rakyat yang boleh membawa aspirasi anda ke peringkat lebih tinggi… kerana kalau anda tak pilih orang-orang yang betul untuk membawa agenda anda… ianya tidak akan sampai ke atas.

“Armada tidak perlu bercakap soal hak demokrasi… jadi untuk memudahkan ajakan kepada anak muda… Armada menyeru pilihlah kawan-kawan anda supaya PN akan duduk di atas dan dapat membantu anda,” katanya ketika diwawancara dalam program Sembang PRU-15 Utusan Online yang disiarkan secara langsung hari ini (26 Oktober 2022).

Harris Idaham turut mengakui beliau juga telah diminta mengisi borang pencalonan mewakili PN bagi kerusi Parlimen Balik Pulau, Pulau Pinang, tetapi tidak pasti sama ada bakal dipilih bertanding atau tidak.

Mengulas lanjut, Harris Idaham memberi jaminan PN tidak akan meminggirkan anak muda sebaliknya menyediakan satu manifesto khusus bagi mereka yang merangkumi pelbagai aspek, termasuk gaji.

“Sekarang ini tidak ada satu parti yang boleh mendakwa mereka mendapat sokongan anak muda. Jadi Armada dan PN melihat, apa yang mustahak sekarang adalah perkara-perkara seperti manifesto yang berkaitan dengan anak muda.

“PN menyediakan manifesto khusus yang hanya menceritakan soalan anak muda, dan manifesto ini apabila saya tengok sekali imbas ianya melibatkan semua lapisan anak muda.

“Menyentuh lepasan SPM, anak muda yang mengambil aliran akademik, yang mengambil aliran tidak akademik, yang bekerja, yang bergaji, yang mempunyai perniagaan, dan juga yang kurang bernasib baik dan sebagainya.

“Jadi. apa yang saya boleh jamin sekarang ini adalah Perikatan Nasional tidak akan meninggalkan anak muda dalam manifesto ini.

“Ianya akan menyeluruh dalam semua sektor dari segi pendidikan, kemasukan ke universiti, gaji minimum, nak masuk kerja, profesional muda, dan petani muda. Semuanya kita ada,” tambah Harris Idaham.

Menurutnya lagi rata-rata calon PN yang akan diketengahkan pada PRU-15 adalah dalam kalangan orang muda, namun yang berusia dan berpengalaman tidak pula dipinggirkan.

“Tapi seperti yang saya bagi tahu, untuk kita menubuhkan kerajaan, kita perlu ada semua orang dalam komposisi itu. Kalau semua muda pun masalah. Jadi kita perlu ada hibrid di kalangan tua dan muda. PN tidak malu untuk mengetengahkan ramai orang-orang yang muda kerana tidak ada konsep ‘warlord’ dalam Perikatan Nasional.

“Tapi sekarang ini bukan saja muka baru… yang penting adalah muka baru yang boleh berkhidmat. Yang mempunyai profil yang baik… bersih, berintegriti dan jujur.

“Kadang-kadang banyak parti politik ini ingin mengejar muka baru sahaja tapi tidak memikir soal sama ada orang ini boleh berkhidmat atau tidak. Boleh buat kerja atau. Tidak. Jadi Bersatu tidaklah sangat-sangat tumpu kepada muka baru tetapi tumpu kepada kualiti muka baru itu juga,” katanya.

Sehubungan itu, Harris Idaham sekali lagi mengajak orang muda supaya keluar beramai-ramai menunaikan tanggungjawab memilih sebuah kerajaan yang dipimpin PN dan “kawan-kawan anda”, supaya isu membabitkan anak muda dapat diketengahkan.

Perikatan Nasional membawa satu aliran politik baharu untuk rakyat Malaysia… tiada kluster mahkamah daripada PN… sebaliknya Pakatan Harapan mempunyai satu dua kes mahkamah melibatkan pemimpinnya, manakala UMNO sering sangat dikaitkan dengan mahkamah.


1,608 kes baharu, dua kematian

Jangkitan baharu Covid-19 di seluruh negara semalam (Ahad, 25 September 2022) terus turun kepada 1,608 kes, berbanding 1,924 yang dicatat pada Sabtu, lapor Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,831,822 kes, dengan 4,770,940 pesakit telah sembuh, termasuk 2,352 pesakit yang pulih semalam.

Daripada jumlah jangkitan baharu semalam, 1,142 kes melibatkan individu yang telah menerima suntikan dos penggalak vaksin Covid-19, diikuti 307 kes (penerima dua dos); 149 kes (individu tidak divaksinasi); dan 10 kes (individu yang belum lengkap divaksinasi).

Data laman sesawang CovidNOW yang dikemas kini awal pagi tadi menunjukkan sehingga kini sebanyak 24,532 kes masih aktif, turun semula berbanding 25,278 yang dicatat pada Sabtu.

Jumlah itu termasuk, 23,336 pesakit yang masih menjalani kuarantin di rumah, turun berbanding 24,136 pesakit pada Sabtu, manakala tiga pesakit dirawat di PKRC (dua pada Sabtu).

Jumlah pesakit yang dirawat di hospital pula meningkat kepada 1,142, berbanding 1,089 pesakit pada Sabtu, manakala seramai 51 pesakit dirawat di unit rawatan rapi (kekal seperti Sabtu), dengan 29 daripadanya memerlukan alat bantuan pernafasan (28 pada Sabtu).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, dua pesakit dilaporkan meninggal dunia akibat komplikasi Covid-19 semalam. Tiada kematian di luar fasiliti kesihatan atau kes ‘brought in death’ (BID).

Dua kes kematian semalam dilaporkan di Perak dan Sarawak.

Jumlah baharu itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,350 kes, termasuk 7,731 kes BID.


PN tolak permohonan PEJUANG

Majlis Tertinggi Perikatan Nasional (PN) membuat keputusan menolak permohonan parti Pejuang Tanahair (PEJUANG) untuk menyertai gabungan itu.

Keputusan itu dibuat pada mesyuarat dipengerusikan Tan Sri Muhyiddin Yassin yang juga Presiden Bersatu, malam tadi, kata Setiausaha Agung PN, Datuk Seri Hamzah Zainuddin.

Mesyuarat turut dihadiri Presiden PAS yang juga Timbalan Pengerusi PN, Tan Sri Abdul Hadi Awang; Presiden Gerakan, Senator Datuk Dr Dominic Lau; dan wakil parti gabungan.

Dalam satu kenyataan hari ini (21 Mac 2023), Hamzah berkata PN juga membuat ketetapan menggunakan logo PAS bagi menghadapi Pilihan Raya Negeri di Kelantan dan Terengganu, manakala negeri lain menggunakan lambang PN.

Enam negeri – Kedah, Kelantan, Terengganu, Pulau Pinang, Selangor dan Negeri Sembilan – dijangka mengadakan Pilihan Raya Negeri (PRN) Julai depan.

Tiga negeri iaitu Kedah, Kelantan dan Terengganu kini ditadbir PN menerusi PAS, manakala Negeri Sembilan dan Selangor (PH-PKR) dan Pulau Pinang (PH-DAP).

Sebanyak 245 kerusi Dewan Undangan Negeri (DUN) akan dipertandingkan dalam PRN itu iaitu 56 kerusi di Selangor; Kelantan (45); Pulau Pinang (40); Negeri Sembilan serta Kedah masing-masing 36 kerusi; dan Terengganu (32).

“Masjid Tertinggi Perikatan Nasional juga membuat ketetapan mengekalkan penggunaan lambang Perikatan Nasional dalam Pilihan Raya Negeri Kedah, Selangor, Pulau Pinang serta Negeri Sembilan dan menggunakan lambang parti PAS di Kelantan serta Terengganu.

“Majlis Tertinggi turut mengarahkan jentera pilihan raya di enam negeri tersebut agar memperkukuhkan persiapan dan kesiapsiagaan di tahap tertinggi,” kata Hamzah dalam kenyataan itu.

Hamzah yang juga Ketua Pembangkang di Parlimen berkata PN juga mengumumkan pelantikan-pelantikan berikut:


Dua negeri diarah bersiap sedia susulan amaran hujan berterusan

Jawatankuasa Pengurusan Bencana Peringkat Negeri serta Daerah di Sabah dan Sarawak telah diaktifkan, dan diarahkan supaya meningkatkan tahap kesiapsiagaan, susulan amaran dikeluarkan Jabatan Meteorologi Malaysia (MET Malaysia).

Agensi Pengurusan Bencana Negara (NADMA) menerusi catatan di Facebook memaklumkan arahan itu dikeluarkan susulan Amaran Hujan Berterusan Waspada (Kuning) dikeluarkan MET Malaysia untuk beberapa kawasan di Sarawak iaitu Mukah (Matu, Dalat dan Mukah), Bintulu (Tatau dan Bintulu), Miri (Subis, Miri dan Marudi) dan Limbang, lapor Bernama.

Amaran yang dikeluarkan pada pukul 11 malam tadi turut melibatkan Labuan serta beberapa kawasan di Sabah iaitu Pedalaman (Sipitang, Kuala Penyu dan Beaufort), Pantai Barat dan Kudat.

“Jawatankuasa Pengurusan Bencana Peringkat Negeri dan Daerah telah diarah untuk diaktifkan, dan meningkatkan tahap kesiapsiagaan bagi menghadapi bencana terutama di kawasan yang berisiko tinggi.

“NADMA melalui Pusat Kawalan Bencana Negara (NDCC) akan sentiasa memantau situasi parameter maklumat teknikal dengan kerjasama pelbagai agensi teknikal,” menurut catatan itu.


Dr Mahathir keluar IJN hari ini

Bekas Perdana Menteri Tun Dr Mahathir Mohamad dibenarkan keluar dari Institut Jantung Negara (IJN) pada pukul 3.45 petang ini selepas berjaya menjalani prosedur perubatan elektif.

IJN dalam kenyataan ringkas berkata Dr Mahathir akan menjalani proses pemulihan seterusnya di rumah, menurut laporan Bernama.

“Dr Mahathir dan isteri Tun Dr Siti Hasmah menyampaikan ucapan terima kasih kepada semua yang mengambil berat dan mendoakan kesihatannya sejak seminggu yang lepas, apabila Dr Mahathir dimasukkan ke Institut Jantung Negara,” menurut kenyataan itu.

Dr Mahathir dimasukkan ke IJN pada 7 Jan lepas bagi menjalani prosedur perubatan elektif.

Pada 16 Dis lepas Dr Mahathir dimasukkan ke IJN untuk pemeriksaan perubatan menyeluruh dan pemantauan lanjut, sebelum dibenarkan keluar dari IJN pada pukul 11.39 pagi 23 Dis.


Akaun Najib terima deposit wang asing firma dikaitkan dengan Jho Low: Saksi

Seorang pengurus AmBank (M) Bhd memberitahu Mahkamah Tinggi Kuala Lumpur bahawa Datuk Seri Najib Razak menerima AS$61 juta dan 9.46 juta pound Britian dalam akaun peribadinya pada 2013 dn 2014 melalui transaksi luar negara daripada syarikat dikaitkan dengan ahli perniagaan dalam buruan Low Taek Jho atau Jho Low.

Saksi pendakwaan Wedani Senen memberi keterangan dana itu dipindahkan ke akaun AmIslamic Bank yang mempunyai nombor yang berakhir dengan nombor 694 (nama kod “AmPrivate Banking – MR”) dan akaun berakhir 880 (nama kod “AmPrivate Banking – 1MY”) di mana kedua-dua akaun itu milik bekas Perdana Menteri itu.

Wedani, membaca kenyataan saksinya dalam perbicaraan Najib, 68, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Memetik The Star saksi itu yang juga Pengurus Unit Bahagian Pemindahan Dana dan Sistem Sekuriti Elektronik Masa Nyata (Rentas) di AmBank memberitahu mahkamah bahawa transaksi AS$61 juta itu datang daripada Tanore Finance Corp ke dalam akaun berakhir 694 Najib pada 25 Mac 2013.

Tanore ialah sebuah syarikat yang dilaporkan dikaitkan dengan Eric Tan, sekutu rapat Jho Low.

Sementara itu, akaun yang berakhir 880 yang lain menerima 750,000 pound Britain daripada Blackrock Commodities (Global) Ltd pada 23 Jun 2014.

Akaun yang sama juga menerima 5,750,000 pound (19 Oktober 2014); 694,343.62 pound dan 2,216.01 pound (24 November 2014); 995,000 pound (5 Disember 2014) dan 1,264,462.29 pound (18 Disember 2014) dalam lima transaksi daripada Vista Equity International Partners.

Dilaporkan bahawa Jabatan Kehakiman Amerika Syarikat mengenal pasti dua entiti itu – Blackrock Commodities dan Vista Equity – sebagai dimiliki oleh Tan.

Semasa pemeriksaan balas oleh peguam Wan Aizuddin Wan Mohammed, Wedani berkata beliau tidak membuat sebarang laporan kepada Bank Negara Malaysia berhubung transaksi besar ke dalam kedua-dua akaun itu.

“Kami mempunyai unit yang membuat semua laporan kepada Bank Negara,” kata saksi itu, yang kini pengurus unit bahagian Swift AmBank.

Wan Aizuddin: Tetapi dari unit anda, tidak ada keraguan (terhadap urus niaga) yang boleh menjamin laporan kepada Bank Negara?

Wedani: Tidak.

Peguam itu kemudiannya menegaskan bahawa AS$61 juta masuk ke dalam akaun seseorang adalah satu transaksi yang besar.

Wan Aizuddin: Bank Negara tidak pernah menaikkan bendera merah dan meminta penjelasan apabila transaksi besar ini dibuat?

Wedani: Saya tidak pasti.

Wan Aizuddin: Adakah anda dihubungi pihak atasan mengenai perkara ini?

Wedani: Tidak.

Perbicaraan di hadapan Hakim Collin Lawrence Sequerah disambung esok.


Datang awal ke masjid dan jangan guna kabel, kata Timbalan Menteri

Orang ramai digesa datang awal ke masjid dan menasihati supaya tidak menggunakan kabel untuk mendapat tempat semasa menunaikan solat Jumaat di masjid, kata Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.

Ahmad Marzuk berkata kontroversi yang berlaku baru-baru ini kerana terdapat segelintir individu diberikan keistimewaan menyebabkan timbul ketegangan dan rasa tidak puas hati dikalangan masyarakat sehingga menimbulkan persepsi negatif terhadap institusi masjid.

“Setiap orang yang nak ke masjid itu, tidak kira ‘kabel’ atau ‘booking’ tidak perlu. Jika tidak dapat solat Jumaat, lebih baik balik kerana boleh dapat ‘rukhsah’.

“Mereka boleh balik dan menunaikan solat Zuhur. Jangan menimbulkan ketegangan dengan perkara yang tidak elok dan menyebarkan cerita yang memburukkan institusi masjid,” katanya dipetik laporan sebuah portal.

Terdahulu, Ahmad Marzuk menghadiri program penyampaian Bantuan Secara Pandu Lalu Kepada Pelajar Cemerlang yang akan melanjutkan pelajaran ke institut pengajian tinggi (IPT) di Kota Bharu hari ini.

Beliau turut menyifatkan tindakan menunding jari terhadap pihak masjid kerana menghadkan kehadiran orang ramai adalah tidak wajar kerana mereka hanya mengikut garis panduan yang ditetapkan.

“Apa yang dilakukan oleh pihak masjid itulah yang terbaik berdasarkan kebenaran prosedur operasi standard (SOP). Mereka tak boleh pandai tambah (jumlah jemaah) di luar bidang kuasa mereka, misalnya Kelantan hanya membenarkan 40 jemaah untuk solat Jumaat,” katanya lagi.

Ahmad Marzuk berkata, setiap orang perlu memahami agama itu dengan cara hukum sebenar, bukannya dengan kehendak sendiri.

“Hendak buat baik, tetapi kita guna cara apa sekalipun dan itu tidak betul. Ada orang guna cara sebenar dengan pusing beberapa masjid dan semua penuh, sebelum balik solat Zuhur di rumah.

“Cara ini dia dapat rukhsah kerana sudah usaha. Ini tiada tempat, tetapi tunggu juga di luar sehingga menimbulkan perkara yang tidak baik,” katanya.

Beliau berkata, jika untuk imam, bilal dan kakitangan masjid perlu ada tempat untuk mereka bagi membolehkan solat Jumaat diteruskan.


Cacar monyet: New York isytihar darurat, WHO beri amaran kematian

Gabenor New York, Kathy Hochul hari ini mengisytiharkan darurat kecemasan akibat penularan cacar monyet di negeri itu, sementara Pertubuhan Kesihatan Sedunia (WHO) pula memberi amaran lebih banyak kematian akibat wabak itu di Eropah.

New York sedang mengalami salah satu daripada kadar penularan cacar monyet tertinggi di Amerika Syarikat (AS) dengan 1,383 kes dilaporkan sehingga Jumaat, kata Hochul dalam perintah eksekutif.

Virus itu diisytiharkan sebagai ancaman segera kepada kesihatan awam oleh Pesuruhjaya Kesihatan Negeri New York pada Khamis.

Sementara itu, pejabat Eropah WHO pada Sabtu berkata lebih banyak kematian berkaitan cacar monyet dijangka berlaku, berikutan laporan pesakit pertama penyakit itu dilaporkan di luar Afrika, sambil menekankan bahawa komplikasi teruk masih jarang berlaku.

“Dengan penularan cacar monyet yang berterusan di Eropah, kami menjangkakan untuk melihat lebih banyak kematian,” kata Catherine Smallwood, Pegawai Kecemasan Kanan di WHO Eropah, dalam satu kenyataan.

Smallwood menekankan bahawa matlamatnya ialah “menghalang penularan dengan cepat di Eropah dan menghentikan wabak ini”. Bagaimanapun, beliau menegaskan bahawa dalam kebanyakan kes penyakit itu sembuh sendiri tanpa memerlukan rawatan.

“Pemberitahuan kematian akibat cacar monyet tidak mengubah penilaian kami terhadap wabak di Eropah. Kami tahu bahawa walaupun mengehadkan diri dalam kebanyakan kes, cacar monyet boleh menyebabkan komplikasi yang teruk,” kata Smallwood.

Kementerian Kesihatan Sepanyol merekodkan kematian kedua berkaitan cacar monyet pada Sabtu, sehari selepas negara itu dan Brazil melaporkan kes kematian pertama mereka. Pengumuman itu menandakan apa yang dianggap sebagai kematian pertama yang dikaitkan dengan wabak semasa di luar Afrika.

Pihak berkuasa Sepanyol tidak memberikan punca kematian khusus sementara menunggu keputusan bedah siasat, manakala Brazil mengatakan bahawa lelaki yang meninggal dunia itu mempunyai “keadaan serius lain”.

“Sebab biasa pesakit mungkin memerlukan penjagaan hospital termasuk bantuan dalam menguruskan kesakitan, jangkitan sekunder, dan dalam sebilangan kecil kes keperluan untuk menguruskan komplikasi yang mengancam nyawa seperti ensefalitis,” jelas Smallwood.

Menurut WHO, lebih 18,000 kes telah dikesan di seluruh dunia di luar Afrika sejak awal Mei, dengan kebanyakannya di Eropah.

WHO minggu lalu mengisytiharkan wabak cacar monyet sebagai kecemasan kesihatan global.

Ketika kes meningkat di seluruh dunia, WHO pada Rabu menyeru kumpulan yang paling terjejas oleh virus itu – lelaki yang melakukan hubungan seks dengan lelaki – untuk mengehadkan pasangan seksual mereka.

Tanda-tanda awal penyakit ini termasuk demam panas, kelenjar limfa yang bengkak dan ruam seperti cacar air. Penyakit ini biasanya sembuh dengan sendirinya selepas dua hingga tiga minggu, tetapi kadang-kadang mengambil masa sebulan. – Agensi


Wakil antarabangsa Rohingya ditembak mati di kem pelarian

Seorang wakil antarabangsa etnik pelarian Rohingya ditembak mati di sebuah kem di Bangladesh oleh lelaki bersenjata yang tidak dapat dikenal pasti pada lewat Rabu, kata polis.

Mohibullah, yang berusia 40-an, adalah seorang guru yang muncul sebagai pemimpin utama pelarian Rohingya dan jurucakap yang mewakili kumpulan etnik Muslim dalam beberapa pertemuan antarabangsa.

Dia pernah mengunjungi White House pada 2019 untuk mengadakan pertemuan mengenai kebebasan beragama dengan Presiden Donald Trump ketika itu dan berbincang mengenai penderitaan dan penganiayaan yang dihadapi etnik Rohingya di Myanmar.

Pada tahun yang sama, dia dikritik hebat oleh media Bangladesh setelah memimpin perhimpunan besar-besaran 200,000 pelarian untuk memperingati ulang tahun kedua tindakan keras tentera Myanmar yang menyebabkan sekitar 700,000 etnik Rohingya melarikan diri ke negara jiran Bangladesh.

Penyerang yang tidak dikenali menembak Mohibullah di kem pelarian Kutupalong di Ukhiya di daerah Cox’s Bazar, kata Naimul Haque, komander Batalion Polis Bersenjata di Cox’s Bazar. Dia dikejarkan ke hospital sebelum disahkan meninggal dunia.

Tidak ada kumpulan yang mengaku bertanggungjawab dan tidak jelas siapa yang berada di belakang serangan itu.

Pemantau Hak Asasi Manusia berkata Mohibullah adalah individu penting bagi masyarakat Rohingya.

“Dia selalu mempertahankan hak-hak Rohingya untuk kembali hidup aman dan bermartabat. Pembunuhannya adalah risiko yang dihadapi oleh mereka yang menyuarakan kebebasan dan menentang keganasan,” kata Meenakshi Ganguly, pengarah kumpulan hak asasi Asia Selatan, dalam satu kenyataan.

“Kematian Mohibullah tidak melemahkan perjuangan etnik Rohingya untuk mendapatkan hak dan perlindungan yang lebih baik di kem pelarian, tetapi juga keinginan mereka untuk kembali ke rumah masing-masing di Myanmar dengan selamat. Pihak berkuasa Bangladesh perlu segera menyiasat pembunuhan Mohibullah dan beberapa serangan lain di kem itu,” katanya.

Amnesty International mengecam pembunuhan itu dan mendesak pihak berkuasa Bangladesh dan Pertubuhan Bangsa-Bangsa Bersatu untuk bekerjasama memastikan perlindungan pelarian di kem itu terjamin.

“Keganasan di kem pelarian di Cox’s Bazaar telah menjadi masalah yang semakin meningkat,” kata Saad Hammadi, jurucakap Amnesty International Asia Selatan.

“Kumpulan bersenjata yang menjadi kartel dadah telah membunuh orang ramai dan menahan tebusan. Pihak berkuasa mesti mengambil tindakan segera untuk mencegah pertumpahan darah berterusan,” katanya.

Secara keseluruhan, Bangladesh melindungi lebih dari 1.1 juta pelarian Rohingya dari Myanmar. – Agensi


‘Saya tak bertanding pun tak apa, asalkan UMNO tak menang’ : Annuar

Bekas Setiausaha Agung Barisan Nasional (BN), Tan Sri Annuar Musa yang baru menyertai PAS akui menyertai parti Islam itu bukan kerana jawatan mahupun calon bagi menghadapi pilihan raya negeri (PRN) tidak lama lagi.

Tegasnya, penyertaannya dalam parti baharunya itu demi meneruskan perjuangkan demi kepentingan agama dan bangsa Melayu selain memastikan kemenangan bukan berpihak kepada parti lamanya.

Malah bekas ahli Parlimen Ketereh itu mahu beliau menjadi pilihan terakhir PAS untuk bertanding bagi memberi laluan kepada calon-calon muda lain.

“Saya tidak bertanding pun tidak mengapa, asalkan UMNO tak menang.

“Boleh sahaja bagi peluang kepada anak muda atau calon dalam kalangan ahli PAS yang sudah lama dengan parti ini. Lagipun saya masih baru dalam PAS,” kata Pengerusi Muafakat Nasional (MN) itu.

Beliau ditemui pada Program Ceramah Mega Gelombang Kebangkitan Rakyat Pakat Pertahan ‘PAS Pilihanku’ di Stadium Sultan Muhammad IV, malam tadi.

Akui keputusan memohon menyertai PAS itu tidak mudah namun beliau bersyukur kerana diterima PAS untuk beliau berkhidmat lagi di penghujung hayatnya.

“Terima kasih PAS terima saya jadi ahli biasa dan izinkan saya berkhidmat dalam parti ini di akhir-akhir hayat kehidupan saya pada usia 67 tahun.

“Sebelum ini saya cuba untuk tidak duduk dalam mana-mana parti. Saya cuba selama enam bulan namun saya tidak mampu kerana politik sudah sebati dengan saya.

“Akhirnya pada 1 Rejab ketika berada di Makkah, saya menghubungi Setiausaha Agung PAS, Datuk Seri Takiyuddin Hassan untuk memaklumkan saya mahu menyertai parti itu.

“Tiada siapa yang suruh saya sertai PAS sebaliknya saya lakukan dari hati yang ikhlas kerana mahu perjuangkan agama dan bangsa serta tanah air,” katanya.

Malah beliau kini reda menjadi ahli biasa dalam laluan perjuangan baharu meski sebelum ini berada dalam kelompok pemimpin utama dalam parti lamanya.

“Tidak mengapa jadi orang kecil walaupun dahulu saya menjadi orang besar ketika berada dalam UMNO. Saya reda jadi orang kecil kerana perjuangan PAS lebih istiqamah.

“Perjuangan PAS tidak ada yang berselindung dan ternyata dalam hal ini PAS membuktikan mereka parti yang lebih istiqamah. Biarlah jadi orang kecil dalam kapal yang besar dan nakhoda yang ramai,” katanya.


Hadi Awang bertanding Marang

Presiden PAS Tan Sri Abdul Hadi Awang akan mempertahankan kerusi Parlimen Marang pada Pilihan Raya Umum Ke-15 (PRU-15), 19 November depan, kata Setiausaha Agung parti Datuk Seri Takiyuddin Hassan.

“Saya boleh sahkan beliau akan pertahankan kerusi yang disandangnya.

“Saya tidak tahu pun ada desas-desus beliau (Hadi) tidak akan bertanding pada PRU-15. Hari ini baharu saya dengar,” katanya ketika ditanya mengenai ada dakwaan mengatakan Timbalan Pengerusi Perikatan Nasional (PN) itu tidak bertanding pada PRU-15.

Beliau berkata demikian selepas merasmikan Seminar Pemerkasaan Ekopelancongan Sumber Asli, di Kota Bharu, hari ini.

Pada PRU lalu, Abdul Hadi menang di Parlimen Marang dengan 53,749 undi menewaskan dua pencabarnya daripada Barisan Nasional (BN) dan PKR.

Sementara itu, ditanya mengenai jumlah kerusi PN yang akan bertanding pada PRU-15, Takiyuddin berkata, perkara itu masih belum ada keputusan muktamad.

“Kita ada 222 kerusi Parlimen dan belum pasti lagi berapa banyak mahu bertanding. Di Sarawak terdapat 31 Parlimen dan PN tidak bertanding di negeri itu.

“Di Sabah pula ada 25 Parlimen dan kita bersama dengan Gabungan Rakyat Sabah (GRS),” katanya.

Takiyuddin turut menafikan dakwaan mengatakan berlakunya protes di Parlimen Tumpat susulan penyandangnya, Datuk Che Abdullah Mat Nawi mungkin digugurkan daripada senarai calon.

“Kehendak satu-satu kumpulan memang ada, namun apabila parti sudah buat keputusan, semua akan diterima,” katanya.


PM tak mahu buat silap isu LCS selepas skandal 1MDB jatuhkan BN

Rakyat berhak mendapat penjelasan lengkap berhubung isu perolehan enam kapal tempur pesisir pantai (LCS), dan dalam hal ini kerajaan tidak akan menyembunyikannya kerana ia berpunca daripada integriti, kata Perdana Menteri Datuk Seri Ismail Sabri Yaakob.

Katanya isu perolehan aset oleh Tentera Laut Diraja Malaysia (TLDM) menerusi kontrak RM9.13 bilion perlu dijelaskan secara berhemah bagi mengelak spekulasi sehingga rakyat terus membuat kesimpulan.

“Kerajaan terdahulu (sebelum 2018) gagal kerana tidak menjelaskan dengan betul kepada rakyat apabila isu 1MDB (1Malaysia Development Bhd) timbul.

“Itu akhirnya menyebabkan orang ramai membuat spekulasi dan kesimpulan sendiri tentang apa yang berlaku, walaupun apa yang mereka fikir tidak berlaku atau tidak terjadi seperti yang diduga.

“Tetapi kerana kami gagal memberikan penjelasan yang sewajarnya, isu itu akhirnya meletup,” katanya dalam temu bual bertemakan “Inspirasi Setahun Keluarga Malaysia” di Seri Perdana, seperti dilapor TheEdge.

Hari ini (21 Ogos) menandakan ulang tahun pertama Ismail Sabri, 62, menerajui kerajaan. Pada 21 Ogos tahun lalu, beliau mengambil alih jawatan tertinggi negara, selepas Tan Sri Muhyiddin Yassin meletakkan jawatan sebagai Perdana Menteri kelapan berikutan kehilangan sokongan majoriti Ahli Parlimen.

Pada 4 Ogos tahun ini, Jawatankuasa Kira-kira Wang Negara (PAC) mendedahkan bahawa sembilan sesi siasatannya terhadap isu LCS sejak 18 November 2020 mendapati bahawa tiada satu pun kapal itu telah disiapkan, walaupun kontrak yang diberikan melalui rundingan terus menyatakan bahawa lima kapal sepatutnya dibina dan dihantar menjelang Ogos.

Kontrak pembekalan enam LCS oleh Boustead Naval Shipyard Sdn Bhd (BNS) menjadi isu hangat selepas pendedahan bahawa projek itu, yang dijadualkan dilaksanakan dalam tempoh 10 tahun dari 3 Oktober 2013 hingga 2 Oktober 2023, adalah hanya 53.29 peratus siap pada 31 Mei 2019, sedangkan kerajaan telah membayar hampir RM6 bilion daripada keseluruhan kos RM9 bilion.

Berdasarkan laporan Jawatankuasa Penyiasat Tadbir Urus, Perolehan dan Kewangan yang didedahkan pada Rabu, sejumlah RM5.94 bilion telah dibayar oleh Kementerian Pertahanan kepada BNS untuk projek itu.

Mengulas lanjut, Ismail Sabri berkata, disebabkan itu, beliau memutuskan untuk mendedahkan kepada umum penemuan sulit jawatankuasa penyiasat berkenaan.

“Kami percaya bahawa tanpa mengira persepsi orang ramai, kami mesti memberikan penjelasan dan kami tidak boleh menutupnya.

“Itu sebabnya saya memutuskan dengan segera bahawa laporan audit forensik perlu dinyahklasifikasikan. Kita mesti telus dan biarkan rakyat melihatnya sendiri,” tambahnya.

Naib Presiden UMNO itu berkata beliau percaya bahawa pembangkang akan terus “mengupas” isu LCS – seperti yang mereka lakukan dengan 1MDB – tetapi apa yang penting sekarang ialah bagaimana kerajaan bertindak balas untuk memulihkan keyakinan rakyat.

“Sekarang ada satu kes, dengan seseorang sudah didakwa di mahkamah. Saya difahamkan bahawa satu atau dua lagi kes akan dibawa ke mahkamah. Tetapi saya percaya tidak kira siapa yang dibawa ke mahkamah, isu ini akan terus dimainkan.

“Kita tidak boleh beritahu bila isu ini akan reda. Bagi saya, yang penting saya telah memberitahu Kabinet bahawa penjelasan kepada rakyat mengenai isu ini adalah penting,” katanya.

Semalam, Perdana Menteri dilaporkan melahirkan kebimbangan berhubung skandal LCS akan menjadi seperti skandal 1MDB sehingga menyebabkan kerajaan Barisan Nasional (BN) tumbang pada Pilihan Raya Umum Ke-14 (PRU-14).

Menurut Sinar Harian, Ismail Sabri berkata pembubaran Parlimen tidak boleh dibuat sesuka hati dan secara tergesa-gesa tanpa kajian yang teliti kerana jika tersilap langkah ia akan boleh dianggap sebagai “membunuh diri”.

“Tarikh PRU-15 bukan boleh diumumkan begitu sahaja, banyak perkara perlu diambil kira termasuk, pertama hasil kajian sikap dilakukan oleh Wanita UMNO.

“Jika kita adakan PRU-15 tanpa mengambil kira sama ada BN boleh menang tiada gunanya. Bagi saya jika nak adakan PRU-15 kita wajib menang jangan jadi macam PRU-14 kita kata menang tapi akhirnya kalah teruk,” kata Ismail Sabri.

Beberapa jam sebelum Ismail Sabri membuat kenyataan itu, Presiden UMNO Datuk Seri Ahmad Zahid Hamidi yang namanya dikaitkan dalam skandal LCS meneruskan desakan agar PRU-15 disegerakan kerana parti itu dilihat berpeluang cerah untuk menang besar kerana pembangkang sedang berpecah ketika ini.

Zahid memberi kata dua: “Segerakanlah (PRU-15) atau UMNO BN akan tewas PRU. Sesal dahulu pendapatan, sesal kemudian tidaklah berguna.”

Untuk rekod, nama Zahid sekali lagi terpalit dalam satu skandal selepas PAC mendedahkan campur tangan bekas Menteri Pertahanan itu dalam meluluskan projek kapal TLDM itu pada 2011.

Dalam dokumen yang dinyahklasifikasi, PAC mendedahkan Zahid menukar reka bentuk LCS daripada Sigma kepada Gowind pada 2011, bertentangan dengan pendirian TLDM.

Perkara ini dibuktikan menerusi surat niat (LOI) yang ditandatangani Pengarah Urusan Boustead Naval Shipyard Sdn Bhd (BNS) Tan Sri Ahmad Ramli Mohd Nor bertarikh 8 Julai 2010 kepada Zahid yang menjadi Menteri Pertahanan ketika itu.

Zahid merujuk surat itu kepada bahagian perolehan Kementerian Pertahanan menerusi tulisan tangan di bahagian atas dengan menyatakan ‘sub perolehan sila laksanakan’.


RM20.941 bilion sudah disalur kerajaan bagi Program Subsidi Upah

Kerajaan telah menyalurkan sejumlah RM20.941 bilion kepada 357,948 majikan melalui Program Subsidi Upah (PSU) untuk mengekalkan penggajian 2.96 juta pekerja tempatan setakat 5 Ogos, 2022.

Menteri Kewangan Tengku Datuk Seri Zafrul Tengku Abdul Aziz berkata usaha yang bertujuan mengurangkan kadar pengangguran dalam kalangan pekerja tempatan juga menyaksikan sebanyak 322,177 majikan dan 2.64 juta pekerja telah menerima manfaat PSU di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA), lapor Bernama.

“Permohonan subsidi upah yang diluluskan telah pun mencapai nilai RM12.958 bilion,” katanya dalam Laporan Kewangan Rakyat Ke-108 yang dikeluarkan hari ini.

Menurut Tengku Zafrul, sejumlah RM1.408 bilion di bawah PSU 2.0 Pakej Kita PRIHATIN telah disalurkan kepada 81,165 majikan untuk terus beroperasi selain mengekalkan penggajian bagi 719,294 pekerja.

PSU 3.0 di bawah Belanjawan 2021 pula meliputi RM3.776 bilion yang disalurkan kepada 162,319 majikan untuk mengekalkan penggajian bagi 1.53 juta pekerja.

Beliau berkata, bagi tempoh sama, PSU 4.0 di bawah Pakej Perlindungan Rakyat dan Pemulihan Ekonomi (PEMULIH) yang merangkumi RM2.579 bilion telah disalurkan kepada 164,004 majikan bagi mengekalkan penggajian untuk 1.92 juta pekerja.

“PSU 5.0 di bawah Bajet 2022 membabitkan RM219.653 juta telah disalurkan kepada 8,018 majikan dan mengekalkan penggajian bagi 123,759 pekerja,” katanya.

Setakat 12 Ogos lepas, program KPT-PACE di bawah PENJANA Bajet 2022 kendalian Kementerian Pengajian Tinggi (KPT) telah menyalurkan baucar tunai bernilai RM21.902 juta kepada 6,799 penuntut tahun akhir dan graduan menerusi pensijilan profesional berasaskan kepakaran, kata beliau.

Menurutnya, bagi tempoh sama, program MySTEP yang menawarkan peluang pekerjaan secara kontrak pula berjaya menempatkan seramai 40,095 pekerja iaitu masing-masing 20,773 orang ditempatkan di sektor awam manakala 19,322 lain dalam sektor awam, syarikat berkaitan kerajaan (GLC) dan rakan-rakan strategik.

Selain itu, Tengku Zafrul turut mempelawa rakyat Malaysia untuk turut mengemukakan cadangan bagi Bajet 2023.

“Sebagai pelengkap kepada Konsultasi Bajet pada 23 Ogos, 2022, Kementerian Kewangan telah melancarkan Portal Cadangan Bajet 2023 untuk meningkatkan keterbukaan pihak kerajaan menerusi penglibatan semua rakyat dalam proses penyediaan bajet tahunan yang lebih telus dan mencerminkan keperluan rakyat.

“Seluruh Keluarga Malaysia dijemput untuk mengemukakan cadangan dengan melayari laman web kementerian di pautan https://budget.mof.gov.my/bajet2023/,” katanya.


Tiga pengeluar tanggung SST kereta tak sempat diserah 31 Mac: Laporan

Proton Holdings Bhd (Proton), Perusahaan Otomobil Kedua Sdn Bhd (Perodua) dan Bermaz Auto Bhd bercadang menyerap cukai jualan dan perkhidmatan (SST) untuk pelanggan yang membuat tempahan kenderaan sehingga 30 Jun 2022, tetapi tidak dapat menerima kenderaan selewat-lewatnya 31 Mac ini.

Ketiga-tiga syarikat itu telah menyatakan komitmen untuk menanggung bayaran SST sekiranya pelanggan yang sepatutnya menerima kenderaan yang ditempah sebelum atau pada hujung bulan ini, disebabkan masalah yang dihadapi pengeluar, lapor BH.

Timbalan Ketua Pegawai Eksekutif Proton, Roslan Abdullah, berkata pihaknya akan membayar SST jika pelanggan tidak menerima kenderaan akibat kelewatan yang disebabkan syarikat itu.

“Untuk semua pelanggan yang membuat tempahan sebelum 30 Jun 2022, Proton akan membayar cukai SST jika pelanggan tidak menerima kenderaan akibat kelewatan yang disebabkan oleh pihak kami sendiri,” katanya.

Roslan berkata, Proton menjangkakan dapat memenuhi semua tempahan pelanggan kecuali bagi mereka yang gagal mendapat pinjaman dan yang masih dalam proses membuat tempahan nombor pendaftaran sebelum tempoh akhir pendaftaran pada 31 Mac ini.

“Kami anggarkan hanya lima peratus daripada tempahan yang diterima adalah dalam kategori ini,” katanya.

Menurut laporan, setakat Februari, Proton memiliki tempahan tertunggak lebih 70,000 unit dan daripada jumlah itu, Proton Saga adalah model dengan tunggakan tempahan yang tertinggi diikuti Proton X50, Proton Persona dan Proton X70.

Daripada jumlah tempahan Proton yang tertunggak, 23 peratus membabitkan insentif pengecualian SST.

Jun lalu, kerajaan bersetuju melanjutkan tempoh pendaftaran bagi menikmati insentif pengecualian cukai sehingga 31 Mac 2023 dapat memberi peluang kepada pembeli memiliki kenderaan pada harga jualan lebih rendah tanpa SST.

Tarikh akhir pengecualian cukai jualan kenderaan penumpang kekal pada 30 Jun 2022, namun tempoh pendaftaran kenderaan bagi menikmati insentif pengecualian cukai itu dilanjutkan sehingga 31 Mac 2023.

Lanjutan tempoh pendaftaran kenderaan itu adalah satu penyelesaian titik tengah bagi mengimbangi kepentingan pengguna dan hasil cukai negara yang perlu ditingkatkan semula pasca pandemik bagi memastikan kebajikan rakyat serta kesejahteraan ekonomi negara terus terpelihara.

Sementara itu, Perodua memiliki tempahan tertunggak 220,000 unit setakat 31 Januari 2023.

Presiden dan Ketua Pegawai Eksekutif Perodua, Datuk Seri Zainal Abidin Ahmad sebelum ini sudah menyatakan komitmen bahawa syarijatitu akan menyerap kos SST bagi kenderaan yang diserahkan selepas 31 Mac.

Katanya, syarikat memberi fokus untuk memenuhi tempahan dibuat sehingga 30 Jun 2022, pihaknya tidak mampu menyerahkan sepenuhnya bersandarkan kajian dan rancangan yang dilakukan setakat ini.

“Jika pelanggan sudah membuat tempahan bagi menikmati pengecualian cukai jualan, kami harus tanggung cukai jualan itu meskipun mereka terima kenderaan selepas 31 Mac. Kami akan pastikan kerana ia masalah kami yang tidak mampu menyerahkan kereta menjelang 31 Mac. Itu janji yang akan kami tunaikan,” katanya.

Berdasarkan perancangan Perodua, tempahan tertunggak yang dimiliki setakat Januari boleh didaftarkan selewat-lewatnya pada suku ketiga tahun ini.

Bagaimanapun angka 220,000 unit tempahan setakat Januari lalu, bukan semuanya adalah tempahan yang menikmati insentif pengecualian SST.

Sementara itu, AmInvestment Bank dalam satu nota penyelidikan berkata, Bermaz Auto akan menyerap 50 peratus daripada SST untuk kereta Mazda sehingga akhir Disember dan sedang menyemak strategi yang sama setiap bulan untuk kereta Kia dan Peugeot.


5 remaja pukul pelajar ditangkap

Polis Johor Bahru Selatan hari ini menahan lima remaja lelaki bagi membantu siasatan kes seorang pelajar lelaki berusia 14 tahun dipukul di depan sebuah sekolah di Taman Daya, di sini Khamis lalu.

Ketua Polis Daerah Johor Bahru Selatan, Asisten Komisioner Mohd Padzli Mohd Zain dalam satu kenyataan malam ini berkata, mereka yang ditahan berusia 15 hingga 17 tahun selepas mangsa membuat laporan polis pada hari yang sama.

“Anggota Balai Polis Setia Indah menerima satu laporan daripada seorang pelajar lelaki India memaklumkan telah dipukul lima lelaki India yang tidak dikenali ketika di hadapan sebuah sekolah di Taman Daya, Johor Bahru.

“Kejadian berlaku kerana rasa tidak puas hati di mana suspek beranggapan pengadu telah mengejek adik saudara kepada suspek,” katanya.

Berikutan itu, katanya, suspek bersama empat rakannya telah menyerang dan memukul pengadu beberapa kali di bahagian muka.

Mohd Padzli berkata, kes disiasat mengikut Seksyen 323/506 Kanun Keseksaan kerana mencederakan dan ugutan jenayah.


Sentuh 3R melampau, habis nak buang mana Rukun Negara? : Sanusi

“Kalau sentuh 3R adalah tindakan melampau, habis nak buang mana Rukun Negara?,” demikian reaksi Menteri Besar Kedah, Datuk Seri Muhammad Sanusi Md Nor kepada pemberita, hari in.

Beliau berkata demikian ketika mengulas arahan Menteri Dalam Negeri, Datuk Seri Saifuddin Nasution Ismail agar tidak menyentuh isu sensitif 3R iaitu bangsa, agama dan institusi diraja ketika kempen Pilihan Raya Negeri (PRN) nanti.

Menolak arahan itu, Muhammad Sanusi tiga perkara tersebut tidak seharusnya ditinggalkan memandangkan ianya termaktub dalam Rukun Negara dan Perlembagaan Persekutuan.

“Rukun Negara merangkumi semua perkara termasuk institusi diraja dan agama.

“Dalam Perlembagaan jelas menyatakan bahawa Islam adalah agama rasmi negara. Adakah kita kena buang,” katanya ketika ditemui selepas Majlis Penyerahan Rasmi Kenderaan Menteri Besar dan Exco Kedah, hari ini.

Dewan Undangan Negeri (DUN) Kedah secara rasmi dibubarkan hari ini.

Mengulas lanjut, Muhammad Sanusi yang juga Pengarah Pilihan Raya Perikatan Nasional (PN) berkata, Rukun Negara ditubuhkan sebagai rujukan kepada semua rakyat Malaysia.

“Kegagalan untuk menyemai semangat nasionalisme membawa kepada tragedi 13 Mei, justeru Rukun Negara diwujudkan sebagai titik rujukan tentang apa yang membentuk negara.

“Cakap pasal agama, bangsa, raja semua tak boleh…sedangkan itu semua dalam Rukun Negara. Jadi hangpa buang Rukun Negara…orang lain buat semua salah, hangpa buat tak apa. Rujuk saja Rukun Negara, itu jawapan saya,” katanya.

Sebelum ini, Saifuddin yang juga Setiausaha Agung Pakatan Harapan (PH) dilaporkan memberi peringatan kepada parti politik yang terbabit dalam PRN supaya tidak menyentuh isu sensitif 3R.

Menurut Saifuddin, sekiranya perkara itu berlaku menjelang PRN tidak lama lagi, polis akan mengambil tindakan undang-undang dan disiasat di bawah Akta Hasutan 1948 dan Seksyen 233 Akta Komunikasi dan Multimedia 1998.


Juruteknik diperdaya ‘love scam’ rugi RM222,473

Seorang juruteknik kilang di Seremban kerugian RM222,473 selepas menjadi mangsa ‘love scam’ oleh wanita yang dikenali menerusi laman Facebook sejak Januari lalu.

Ketua Jabatan Siasatan Jenayah Komersial Negeri Sembilan Superintendan Aibee Ab Ghani berkata, lelaki berusia 45 tahun itu dihubungi seorang wanita menerusi aplikasi ‘messenger’ Facebook yang memperkenalkan diri sebagai Mei Ling dan mendakwa dirinya seorang doktor dari Yaman.

Beliau berkata setelah persahabatan terjalin, wanita itu memberitahu mangsa bahawa dia akan menghantar bungkusan berisi wang sebanyak AS$1 juta (RM4.2 Juta) dan lelaki itu perlu membuat pembayaran bagi penghantaran bungkusan tersebut, lapor Bernama.

“Pada 18 Februari lepas, mangsa telah memasukkan wang berjumlah RM25,137 ke dalam satu akaun bank tempatan di sebuah bank di sini. Seterusnya pada 10 Mac lepas, mangsa sekali lagi telah memasukkan wang berjumlah RM60,650 ke akaun sama di sebuah bank di Nilai.

“Empat hari kemudian, mangsa turut memasukkan wang berjumlah RM60,000 ke sebuah akaun bank tempatan milik individu lain bernama ‘Sellyhia’. Kedua-dua transaksi ini bagi melepaskan bungkusan pengadu yang tersangkut di Kastam Kemboja dan lapangan terbang Kemboja,” katanya dalam kenyataan di sini hari ini.

Aibee berkata mangsa membuat pembayaran sebanyak RM76,686 lagi ke akaun bank pertama pada 28 Mac lepas kerana dimaklumkan bahawa bungkusan tersebut perlu ditukar kepada nama mangsa dan pembayaran perlu dibuat.

Menurutnya pihak bank ada bertanyakan kepada siapa wang itu diberikan, namun wanita terbabit terlebih dahulu meminta mangsa memberitahu bahawa ia adalah untuk urusan membayar hutang, perbelanjaan dan pinjaman bagi mengelakkan bank mengesyaki urusan transaksi itu.

Aibee berkata lelaki berkenaan sekali lagi diminta untuk membayar sebanyak RM41,000 kepada wanita itu pada 31 Mac lepas, namun mangsa tidak membuat pembayaran kerana tidak mempunyai wang selain berasa ditipu.

Mangsa telah membuat laporan polis dua hari lepas dan kes disiasat mengikut Seksyen 420 Kanun Keseksaan kerana menipu, katanya.


Malaysia antara negara terpantas beri vaksin kepada remaja

Malaysia menjadi antara negara yang memberikan suntikan vaksin Covid-19 kepada remaja terpantas di dunia, kata Menteri Kesihatan Khairy Jamaluddin.

Beliau berkata 80 peratus remaja berusia 12 hingga 17 tahun telah menerima sekurang-kurangnya dos pertama vaksin Pfizer dalam masa kurang dari dua bulan.

“Satu daripada pemberian vaksin Covid-19 kepada remaja yang terpantas di dunia.

“Terima kasih, @DrNoorAzmi (Timbalan Menteri Kesihatan Datuk Dr Noor Azmi Ghazali), @DrMahHS (Timbalan Menteri Pendidikan Datuk Dr Mah Hang Soon) dan semua di CITF-A (Jawatankuasa Petugas Khas Imunisasi Covid-19 Remaja). #LindungDiriLindungSemua,” katanya lapor Bernama daripada kenyataan dalam ciapan di Twitter hari ini.

Dr Noor Azmi merupakan Pengerusi CITF-A manakala Dr Mah sebelum ini bertanggungjawab mengendalikan vaksinasi untuk kumpulan itu.

Menurut data Kementerian Kesihatan (KKM) menerusi portal COVIDNOW, sebanyak 1,367,216 remaja berusia 12 hingga 17 tahun atau 43.4 peratus telah lengkap divaksin setakat semalam.

Sejumlah 2,524,156 remaja pula menerima sekurang-kurangnya suntikan dos pertama vaksin sejak Program Imunisasi Covid-19 Kebangsaan (PICK) Remaja dilancarkan pada 8 Sept lepas.

Bagi populasi dewasa pula, 22,084,594 individu atau 94.3 peratus telah melengkapkan vaksinasi mereka bagi tempoh sama manakala 97.3 peratus atau 22,792,916 individu menerima sekurang-kurangnya satu dos vaksin Covid-19.

Selain itu, sebanyak 235,607 dos harian vaksin diberikan semalam melibatkan golongan dewasa dan remaja, menjadikan jumlah kumulatif pemberian dos vaksin di bawah PICK sejak dilancarkan pada 24 Feb adalah 48,673,215.


Khalid Samad patut letak jawatan

Di dalam arena politik, ada pepatah Bahasa Inggeris “no news is bad news” yang membawa erti seseorang ahli politik atau sesuatu isu yang tidak mendapat liputan media merupakan suatu perkara yang buruk.

Dan untuk beberapa bulan kebelakangan ini, bekas Menteri Pakatan Harapan, Khalid Samad, hampir lenyap dari liputan media.

Maklum lah, beliau bukan lagi seorang Menteri, malah telah tumpas di pilihanraya umum ke-15 tahun lepas di Parlimen Titiwangsa kepada Datuk Seri Johari Ghani dari Umno. Bagi pengamal media, Khalid, yang cuma pengarah komunikasi Amanah, tidak membawa banyak nilai berita lagi.

Tetapi minggu lepas, Khalid berjaya menjadi fokus media setelah mengeluarkan kenyataan bahawa Lembaga Pengampunan harus menolak permohonan Datuk Seri Najib Razak untuk mendapatkan pengampunan di-Raja.

Belum sempat pun Lembaga tersebut menilai permohonan Najib, Umno telah meroyan dan melenting dengan kenyataan Khalid. Sebagai contoh, Umno Kelantan mengugut untuk memutuskan kerjasama dengan parti Amanah di negeri tersebut.

Ahli Majlis Kerja Tertinggi Umno, Datuk Seri Puad Zakarshi turut menyifatkan kenyataan Khalid sebagai “kawan makan kawan”.

Dalam sekelip mata, Khalid muncul sebagai antara individu yang paling menonjol di media massa selepas kenyataannya mencetuskan krisis dalaman kerajaan perpaduan.

Tetapi tidak sampai pun 24 jam kontroversi ini “meletup”, presiden Amanah, Datuk Seri Mohamad Sabu telah mengeluarkan kenyataan bahawa pandangan Khalid bersifat peribadi dan tidak mewakili pendirian parti.

Timbalan presidennya pula, Datuk Seri Salahuddin Ayub turut memohon maaf kepada Umno kerana kenyataan Khalid telah mengguris perasaan pemimpin parti tersebut.

Begitulah “takutnya” parti Amanah kepada bekas musuh politik, Umno. Amanah hanya mampu mengangguk sahaja dengan kehendak- kehendak Umno sambil menjaga kepentingan politik Datuk Seri Anwar Ibrahim.

Bukankah Amanah sebelum ini pernah memomokkan rakyat bahawa Najib seorang penyamun yang menggondol kekayaan negara menerusi 1MDB? Ramai masih ingat video lucu Mohamad Sabu semasa kempen menjatuhkan Barisan Nasional tentang bagaimana “Najib tanya Najib tanya Najib tanya Najib” untuk mencuri wang 1MDB.

Di dalam politik negara, sudah menjadi lumrah untuk politikus bertukar pendirian demi kelangsungan politik. Kerana dinoda kuasa dan kekayaan, ada sesetengah yang sanggup menipu, membelakangi prinsip dan menggadaikan maruah.

Tetapi Khalid tidak begitu. Walaupun bos-bos parti Amanah telah “cover line” ekoran kontroversi yang dicetuskan oleh Khalid, beliau sendiri tetap dengan pendirian bahawa Najib tidak patut mendapatkan pengampunan di-Raja meskipun ia menimbulkan kemarahan Umno.

Pemimpin politik yang tidak gentar dengan asakan dan ugutan politik seperti Khalid harus disanjungi. Tak kisahlah samada pendirian tersebut mempunyai asas atau merit yang kukuh. Yang penting, seseorang pemimpin politik harus tegas dan tidak mudah goyah.

Persoalannya sekarang adakah Khalid akan hanya membisu setelah mencetuskan kontroversi yang nyaris menjatuhkan kerajaan perpaduan yang berusia tidak sampai enam bulan? Apakah pengarah komunikasi Amanah akan terus bercanggah pendirian dengan pimpinan tertinggi parti tentang isu pengampunan untuk Najib?

Seelok-eloknya, Khalid patut meletak jawatan sebagai ahli Amanah atas dasar prinsip. Yakinlah, pemimpin yang mempunyai prinsip akan disanjung rakyat, tidak kira platform atau parti mana yang diwakilinya.

Imej Khalid telah “up” di kalangan masyarakat umum kerana berpendirian tegas di dalam isu pengampunan Najib. Langkah seterus untuknya adalah meninggalkan parti Amanah. Jika tidak, reputasi Khalid akan jatuh merudum kerana beliau tidak ada beza dari oportunis politik lidah bercabang yang hanya berminat mencari publisiti murahan.

Daniel Mohd Shukri
Petaling Jaya

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


‘Tak perlu desak Zahid berundur tapi adakan pemilihan pada Jun’

Tan Sri Annuar Musa tidak bersetuju dengan tindakan mendesak Presiden UMNO, Datuk Seri Ahmad Zahid Hamidi supaya berundur sebaliknya menggesa supaya pemilihan parti diadakan selari dengan Perlembagaan parti pada Jun nanti.

Bekas Setiausaha Agung Barisan Nasional (BN) itu berkata peraturan parti perlu dipatuhi bagaimanapun sekiranya Zahid merasakan perlu untuk berundur itu terpulang kepada keputusannya tetapi yang lebih penting adalah UMNO perlu mengekalkan kestabilan sebagai sebuah parti yang kuat.

“Saya tak setuju. Saya fikir kita ikut peraturan apa yang ada dlm parti, kalau dah nak berundur itu adalah hak tuan punya badan.

“Cuma bagi saya, saya fikir ikut sahaja apa yang ada dalam peraturan parti. Sampai masa ada pemilihan dan semua orang bebas kalau ada yang hendak menawarkan diri, kalau boleh dalam UMNO ini saya fikir kurangkan ketidakstabilan,” kata semasa sidang media selepas Majlis Penyampaian Sumbangan Bakul Makanan Ramadhan Parlimen Ketereh hari ini.

Bagi Annuar, mandat yang diberikan kepada pimpinan tertinggi parti akan berakhir pada Jun nanti dan selagi tempoh itu belum berakhir tidak perlu mendesak Presiden supaya berundur buat masa ini.

“Tujuan kita nak memfokuskan kepada perpaduan, saya fikir tak perlu kita mendesak apa-apa… Tempoh memegang jawatan yang hakiki tamat pada 30 Jun,” katanya lagi.

Jelasnya, tinggal beberapa bulan sahaja lagi sebelum berakhir mandat dan pemilihan parti perlu dijalankan seperti biasa mengikut peraturan dalam Perlembagaan parti.

“Sekarang kita dah bulan April, dua bulan saja lagi. Jadi lebih baik dalam Ramadan ini dalam UMNO merapatkan saf dan bersabar dan proses demokrasi dalam parti mestilah berjalan seperti biasa,” katanya lagi.

Baru-baru ini, Agenda Daily melaporkan satu klip audio suara mirip Presiden PKR, Datuk Seri Anwar Ibrahim dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


RM tinggi sedikit berbanding dolar

Ringgit (RM) dibuka lebih tinggi sedikit berbanding dolar AS pagi ini, dengan seorang peniaga berkata ini mungkin disebabkan pasaran tidak menyaksikan sebarang kejutan daripada minit mesyuarat Jawatankuasa Pasaran Terbuka Persekutuan Amerika Syarikat (FOMC).

Pada jam 9.01 pagi, mata wang tempatan berada pada 4.3920/3960 berbanding dolar AS daripada 4.3930/3960 pada penutup Rabu.

Rakan kongsi pengurusan SPI Asset Management Stephen Innes berkata semasa mesyuarat dasar FOMC pada 3-4 Mei lepas, pegawai Fed bersetuju bahawa mereka perlu menaikkan kadar faedah sebanyak 50 mata asas dalam dua mesyuarat seterusnya pada Jun dan Julai sebagai langkah agresif untuk mengekang inflasi.

Berikutan ketiadaan kejutan daripada minit mesyuarat terbaru itu, fokus serantau kini kekal kepada perkembangan di China serta pelonggaran dasar selanjutnya yang boleh memberi impak yang baik kepada pertukaran asing serantau termasuk ringgit, katanya lapor Bernama.

Sementara itu, ringgit diniagakan kebanyakannya rendah berbanding mata wang utama yang lain.

Nilai mata wang tempatan menyusut berbanding dolar Singapura kepada 3.1977/2008 daripada penutup Rabu pada 3.1947/1971, lemah berbanding pound Britain kepada 5.5366/5416 daripada 5.4908/4946 semalam dan turun berbanding euro menjadi 4.7008/7050 daripada 4.6895/6927 sebelumnya.

Bagaimanapun, ringgit menambah nilai berbanding yen Jepun kepada 3.4452/4487 daripada 3.4563/45.


Warga Lembah Klang teruja Fasa 2 PPN, tapi KKM beri amaran

Ramai warga Lembah Klang yang teruja dengan kelonggaran Fasa Dua Pelan Pemulihan Negara (PPN) membawa keluarga, termasuk anak kecil, ke pusat beli-belah dan taman rekreasi pada hujung minggu lalu.

Bagaimanapun, aktiviti seperti itu pasti akan menyebabkan perkumpulan orang ramai dan pematuhan prosedur operasi standard (SOP) yang rendah, dan dengan keadaan itu tidak mustahil situasi jangkitan kembali menjadi teruk, kata Menteri Kesihatan, Khairy Jamaluddin.

Sehubungan itu, beliau sekali lagi mengingatkan orang ramai agar mematuhi SOP yang dilihat mudah untuk dipatuhi, supaya masing-masing dapat menjauhi daripada jangkitan Covid-19.

“Saya dapati ramai penduduk di Lembah Klang yang mengambil kesempatan cuti hujung minggu baru-baru ini dengan membawa keluarga, termasuk anak-anak kecil, ke pusat beli-belah dan juga berkelah di taman-taman rekreasi.

“Saya faham ramai yang teruja dengan kelonggaran ini terutamanya setelah hampir tiga bulan berada di dalam Fasa 1 PPN dan Perintah Kawalan Pergerakan (PKP) menyeluruh sebelum itu. Bagaimanapun, aktiviti-aktiviti seperti ini pasti menyebabkan berlakunya perkumpulan orang ramai dan pematuhan SOP yang rendah.

“Penting untuk saya ingatkan bahawa vaksinasi lengkap bukan alasan untuk kita leka dalam melakukan tindakan kesihatan awam kendiri seperti memakai pelitup muka, menjaga jarak fizikal dan mencuci tangan dengan kerap. Tindakan-tindakan ini kelihatan mudah tetapi ia mampu melindungi kita daripada jangkitan virus Covid-19,” katanya dalam kenyataan petang ini.

Khairy berkata pemantauan dan analisis dilakukan Kementerian Kesihatan (KKM), situasi penularan jangkitan Covid-19 di Lembah Klang mula menunjukkan trend penurunan, sekali gus membantu memastikan PPN berjalan lancar dan selamat.

Menurut Khairy, sasaran kerajaan untuk meralisasikan fasa endemik pada akhir Oktober ini memerlukan kerjasama seluruh masyarakat untuk terus mematuhi SOP serta mengamalkan langkah kesihatan awam kendiri.

“Jika perkara ini gagal untuk diamalkan dan dipatuhi, kebimbangan saya adalah kita tidak akan mampu beralih ke fasa endemik, sekali gus membantutkan usaha pemulihan negara oleh Kerajaan.

“Saya ingin tegaskan bahawa kejayaan untuk membawa negara keluar dari pandemik ini tidak hanya bergantung kepada usaha dan strategi Kerajaan tetapi juga sangat bergantung kepada tahap pematuhan masyarakat kepada SOP yang telah ditetapkan.

“Sekiranya masyarakat mengambil mudah kelonggaran yang diberikan, tidak mustahil situasi jangkitan kembali menjadi teruk,” katanya.

Khairy berharap seluruh masyarakat dapat memanfaatkan kelonggaran yang diberikan dan terus mengamalkan pembudayaan norma baharu dalam menjalani kehidupan seharian.


Tujuh kluster baharu hari ini

Jumlah kluster baharu Covid-19 yang dikesan dalam tempoh 24 jam sehingga 12 tengah hari tadi turun lagi kepada tujuh kluster berbanding 10 yang dicatatkan semalam.

Ketua Pengarah Kesihatan Tan Sri Dr Noor Hisham Abdullah berkata hanya satu kluster tempat kerja dikesan hari ini iaitu di daerah Baling dan Kuala Muda di Kedah membabitkan 26 jangkitan daripada 59 individu yang disaring.

Kelantan pula merekodkan empat kluster komuniti iaitu masing-masing dua di daerah Pasir Mas dengan 17 jangkitan daripada 19 yang disaring, manakala dua lagi kluster komuniti dikesan di Kota Bharu (23 individu daripada 35 yang disaring).

Daerah Maran di Pahang juga merekodkan satu kluster komuniti membabitkan 12 kes positif daripada 13 individu yang disaring.

Sementara itu Johor merekodkan dua kluster iaitu kumpulan berisiko tinggi di Muar membabitkan 20 individu daripada 38 yang disaring, dan kluster keagamaan di Kota Tinggi (sembilan individu daripada 40 yang disaring).

Sejak awal tahun lalu sehingga hari ini sebanyak 5,588 kluster Covid-19 dikesan di seluruh negara, di mana 4,778 daripadanya telah ditamatkan manakala 810 lagi masih aktif.

Sementara itu Dr Noor Hisham turut memaklumkan 10,959 pesakit Covid-19 disahkan sembuh hari ini menjadikan keseluruhannya sejak awal tahun lalu kepada 2,195,669 kes kumulatif atau 93.8 peratus daripada 2,339,594 kes kumulatif positif.

Menurutnya daripada 7,373 kes baharu yang direkodkan dalam tempoh 24 jam sehingga 12 tengah hari tadi, 381 membabitkan bukan warganegara Malaysia.

“Daripada 7,373 kes harian yang dilaporkan pada hari ini, 133 kes atau 1.8 peratus adalah kategori 3, 4, dan 5; manakala 7,240 kes (98.2 peratus) lagi adalah terdiri daripada kategori 1 dan 2,” katanya dalam kenyataan hari ini.

Beliau turut memaklumkan 762 pesakit dirawat di unit rawatan rapi (ICU) dengan 702 kes disahkan dijangkiti Covid-19, manakala selebihnya masih dalam siasatan.

Sebanyak 410 kes pula memerlukan alat bantuan pernafasan. Daripada jumlah itu, 293 disahkan positif Covid-19, dan selebihnya masih dalam siasatan.


Thailand rekod 22,387 kes baharu semalam, Indonesia 1,196 jangkitan

Kementerian Kesihatan Awam (MPH) Thailand melaporkan dalam tempoh 24 jam semalam (Isnin, 11 April 2022) terdapat 22,387 pesakit baharu yang disahkan positif Covid-19, dengan 87 daripadanya adalah kes import.

Dalam tempoh itu, seramai 105 pesakit Covid-19 disahkan meninggal dunia, manakala 27,680 pesakit telah sembuh dan dibenarkan meninggalkan hospital.

Jumlah kumulatif positif di negara itu sejak 1 Januari 2022 ialah 1,682,437, lapor pasukan petugas Covid-19 MPH.

Keseluruhannya sejak awal 2020 hingga semalam, Thailand mencatat 3,905,872 kumulatif positif, sengan 3,634,109 pesakit telah pulih, 245,575 masih di hospital dan 26,188 meninggal dunia.

Thailand berada pada kedudukan ke 27 negara yang mencatat kes tertinggi dengan didahului Amerika Syarikat sebanyak 82.06 juta kes, diikuti India (43.04 kes); Brazil (30.15 kes); Perancis (26.95 kes); dan Jerman (22.68 kes).

Sementara itu, Indonesia – negara keempat paling padat penduduk di dunia – hanya mencatat 1,196 jangkitan baharu semalam serta 48 kematian akibat komplikasi Covid-19.

Sehingga semalam republik itu merekodkan lebih 6.033 juta kumulatif kes positif – kedua tertinggi dalam kalangan negara-negara ASEAN selepas Vietnam – dengan 5,808,380 pesakit telah pulih, dan 155,674 kes kematian, tertinggi di ASEAN.

Dengan 69,849 kes masih aktif, seramai 3,513 suspek disyaki dijangkiti Covid-19 telah dikenal pasti, sementara sebanyak 129,600 spesimen telah diuji.

Wilayah yang mencatatkan kes disahkan harian tertinggi ialah Jawa Barat, dengan 340 kes. Di wilayah itu, 757 orang telah diisytiharkan pulih dan 10 orang meninggal dunia akibat Covid-19.

Menurut Worldometer, kes yang disahkan di seluruh dunia telah meningkat kepada 499.2 juta pada Isnin, dengan 448.76 juta daripadanya telah pulih, 44.24 juta kes aktif, termasuk 53,678 dalam keadaan kritikal, dan 6.2 juta meninggal dunia. – Agensi


MCA kecam timbalan menteri DAP gagal jawab soalan di Parlimen

Pemuda MCA menggesa ahli Parlimen memfailkan usul di Dewan Rakyat untuk memotong RM10 daripada gaji Timbalan Menteri Pendidikan Lim Hui Ying kerana didakwa gagal menyediakan jawapan bagi sesi soal jawab lisan hari ini (27 Mac 2023).

Setiausaha Agung Pemuda MCA, Daniel Wa Wai Hou berkata pemotongan gaji itu akan menjadi hukuman simbolik kepada ahli Parlimen DAP berkenaan, yang dituduhnya sebagai tidak profesional.

Daniel Wa mendakwa pada masa lalu, DAP juga pernah mengusulkan potongan gaji menteri Kabinet.

Untuk rekod Hui Ying adalah anak kepada veteran DAP, Lim Kit Siang dan saudara kepada bekas Menteri Kewangan, Lim Guan Eng, manakala MCA pula adalah anggota komponen Barisan Nasional (BN) yang bersama Pakatan Harapan (PH) menubuhkan Kerajaan Pusat.

“Dengan cara yang sama, pemotongan gaji RM10 simbolik ini harus dikenakan ke atas Hui Ying,” kata Saniel Wa dalam satu kenyataan hari ini menurut Mkini.

Beliau menegaskan menjawab soalan ahli Parlimen di Dewan Rakyat menjadi tugas asasi menteri dan timbalan menteri.

Katanya, isu dan soalan berkaitan telah disediakan dan diedarkan kepada kementerian dan jabatan kerajaan yang berkaitan terlebih dahulu untuk mendapatkan jawapan, yang disediakan oleh pegawai daripada kementerian dan jabatan kerajaan berkaitan.

“Oleh itu, tidak dapat dibayangkan malah bersamaan dengan kecuaian untuk mendakwa jabatan kerajaan tidak menyediakan jawapan.

“Ini juga menunjukkan bahawa timbalan menteri (Hui Ying) tidak biasa dengan operasi dan hal ehwal pelbagai jabatan kerajaan.

“Rakyat akan berasa tidak munasabah untuk menerima kesilapan ini. Jika menteri dan timbalan menteri tidak mengambil serius tugas asasi mereka, bagaimana rakyat boleh yakin dengan kerajaan ini untuk menguruskan negara kita dengan baik,” soalnya.

Timbalan Presiden MCA, Datuk Dr Mah Hang Soon juga tidak melepaskan peluang untuk mengecam Hui Ying yang juga ahli Parlimen Tanjong.

Memetik laporan Mkini, Mah menyindir Hui Ying, dan menyamakan prestasi Parlimennya dengan “seorang pelajar yang datang ke sekolah untuk peperiksaan lisan dan mengakui mereka tidak membuat kerja rumah”.

Mah menambah: “Mungkin Lim berjaga sampai lewat pada malam sebelumnya dan bergegas ke sini (ke parlimen) dari jamuan di Pulau Pinang, jadi harap maafkan dia.”

Terdahulu, Timbalan Speaker, Datuk Ramli Mohd Nor menegur Hui Ying atas kegagalannya menyediakan jawapan kepada Datuk Ahmad Marzuk Shaary (Perikatan Nasional-Pengkalan Chepa) yang meminta penjelasan menteri pendidikan mengenai Program Makanan Tambahan di sekolah.

Marzuk ingin tahu berapa banyak yang diperuntukkan kerajaan untuk program itu, dan mekanisme yang digunakan untuk memantau kualiti makanan yang dihidangkan di bawah program itu.

Bagaimanapun, Hui Ying terdiam untuk beberapa ketika sebelum Ramli bertanya sama ada timbalan menteri berkenaan bersedia dengan jawaban sepatutnya atau tidak.

Kenyataan Lim itu menimbulkan kemarahan ahli Parlimen pembangkang, termasuk Ronald Kiandee (PN-Beluran), yang berkata kesilapan seperti itu tidak sepatutnya berlaku di Dewan Rakyat.

Ramli yang sependapat dengan Ronald kemudian berkata, kejadian seperti itu tidak wajar berlaku.

Pegawai tugas-tugas khas Lim, Lim Swee Kuan, kemudian memohon maaf atas kesilapan itu, yang menurutnya berlaku di luar kebiasaan.


Senarai calon Perikatan Nasional di PRN enam negeri

Berikut adalah senarai nama calon yang dikemukakan Perikatan Nasional untuk bertanding pada pilihan raya negeri (PRN) bagi kerusi Dewan Undangan Negeri di Kedah, Kelantan, Negeri Sembilan, Pulau Pinang,Selangor dan Terengganu.


Mahkamah Rayuan tangguh hantar Najib ke penjara, bayar denda

Mahkamah Rayuan hari ini membenarkan permohonan bekas Perdana Menteri, Datuk Seri Najib Razak bagi menangguhkan pelaksanaan hukuman penjara 12 tahun dan denda RM210 juta.

Panel tiga Hakim Mahkamah Rayuan diketuai Datuk Abdul Karim Abdul Jalil dan bersidang bersama-sama Datuk Has Zanah Mehat dan Datuk Vazeer Alam Mydin Meera, membuat keputusan itu setelah mendengar hujah peguam bela dan pendakwa.

Timbalan Pendakwa Raya Datuk V Sithambaram membantah permohonan Najib untuk menangguhkan sabitan dengan berhujah bahawa sabitan tidak boleh ditangguhkan.

Bagaimanapun, peguam Tan Sri Muhammad Shafee Abdullah berhujah, Seksyen 311 Kanun Acara Jenayah menyatakan bahawa perintah dan sabitan boleh dirayu, dengan itu boleh ditangguhkan.

Beliau berkata, jika anak guamnya tidak boleh menangguhkan sabitan, ia akan menjejaskan kedudukan beliau sebagai Ahli Parlimen.

Sementara itu, peguam Farhan Read berhujah, Najib tidak pernah disabitkan dengan mana-mana kesalahan jenayah dan beliau tidak pernah melanggar syarat jaminan.

Katanya, ia adalah sesuatu yang belum pernah berlaku dalam sejarah negara.

“Perayu juga dibebani sebagai Ahli Parlimen, Ketua UMNO Pekan. Kalau penangguhan tidak diberikan ia akan menyebabkan beliau terbatal kelayakan jawatan itu.

“Jika didapati tertuduh tidak boleh membayar denda RM210 juta, ini akan menyebabkan beliau boleh dipenjarakan.

“Jika hukuman penjara ditangguhkan dan tidak kepada hukuman denda, dan beliau gagal membayar denda, ia akan menyebabkan beliau akan dipenjarakan juga akhirnya,” katanya.

Terdahulu, panel hakim berkenaan sebulat suara menolak rayuan bekas Presiden UMNO itu untuk mengetepikan tujuh tuduhan penyelewengan dana SRC International Sdn Bhd dan mengekalkan sabitan serta hukuman penjara dan denda dijatuhkan Mahkamah Tinggi Kuala Lumpur.

Mahkamah Rayuan mendapati Datuk Seri Najib Razak diberikan kuasa istimewa dalam SRC kerana peranannya sebagai Perdana Menteri ketika itu.

Bekas Perdana Menteri itu mendakwa dalam pembelaan, tindakannya adalah bagi kepentingan nasional.

“Ini bukan bagi kepentingan nasional seperti didakwa, ini adalah memalukan negara (Nationali embarrassment),” kata Abdul Karim.

Abdul Karim berkata, Mahkamah Rayuan mendapati wang yang dipindahkan dalam akaun Najib adalah hasil daripada aktiviti haram dan perayu mengetahui mengenai kemasukan wang daripada dana SRC dalam akaunnya.

“Kami bersetuju dengan dapatan hakim Mahkamah Tinggi bahawa tuduhan pengubahan haram berjaya dibuktikan melampaui keraguan munasabah.

“Kami mendapati Mahkamah Tinggi tidak terkhilaf dalam mendapati pendakwaan berjaya membuktikan kes pecah amanah jenayah melampaui keraguan munasabah.

“Kami mendapati sabitan Mahkamah Tinggi terhadap semua tuduhan pengubahan wang haram terhadap perayu juga adalah selamat,” katanya.

Najib, 68, memfailkan rayuan terhadap keputusan Mahkamah Tinggi Kuala Lumpur pada 28 Julai tahun lalu, yang menjatuhkan hukuman penjara 12 tahun dan denda RM210 juta ke atasnya selepas mendapati beliau bersalah atas tujuh tuduhan pecah amanah jenayah, pengubahan wang haram dan menyalahgunakan kedudukan, membabitkan RM42 juta dana SRC.

SRC ialah subsidiari kepada syarikat pelaburan strategik negara, 1Malaysia Development Berhad (1MDB).

Mahkamah Tinggi menjatuhkan hukuman penjara 10 tahun ke atas Najib bagi setiap tuduhan pecah amanah dan pengubahan wang haram (masing-masing tiga tuduhan) serta penjara 12 tahun dan denda RM210 juta atau penjara lima tahun, bagi tuduhan menyalahgunakan kedudukan.

Bagaimanapun, beliau hanya perlu menjalani hukuman penjara selama 12 tahun selepas hakim itu memerintahkan semua hukuman penjara berjalan serentak.


Kes baharu Covid-19 di India meningkat mendadak

Jumlah kes Covid-19 India meningkat kepada 34,889,132 pada Ahad, apabila 27,553 kes baharu dicatatkan dalam tempoh 24 jam lalu, memetik data terkini kementerian kesihatan negara itu.

Selain itu, 284 kematian akibat pandemik yang dilaporkan sejak pagi Sabtu menambah kepada jumlah kematian yang angkanya kini 481,770, menurut Xinhua yang dilaporkan Bernama.

Masih terdapat 122,801 kes aktif Covid-19 di negara itu, berikutan peningkatan sebanyak 18,020 kes aktif dalam tempoh 24 jam yang lalu, iaitu hari kelima berturut-turut jumlah kes aktif meningkat di negara ini.

Sebanyak 34,284,561 orang telah sembuh dan dibenarkan keluar dari hospital setakat ini, dengan 9,249 orang daripadanya dibenarkan keluar dalam tempoh 24 jam yang lalu.

Sementara itu, data juga menunjukkan jumlah kes Omicron di negara itu mencecah 1,525, dengan Maharashtra dan Delhi masing-masing melaporkan 460 dan 351 kes. Sehingga kini, 560 pesakit Omicron telah pulih dan dibenarkan pulang ke rumah.


PH belum bincang permohonan MUDA jadi parti komponen kelima

Pakatan Harapan (PH) belum lagi membincangkan permohonan Parti Ikatan Demokratik Malaysia (MUDA) menyertai gabungan sebagai parti komponen kelima.

PH kini dianggotai PKR, DAP, AMANAH dan UPKO, yang membentuk kerajaan negeri di Pulau Pinang, Selangor, dan Negeri Sembilan.

Pengerusi PH Datuk Seri Anwar Ibrahim bagaimanapun berkata permohonan itu akan segera dipertimbangkan bagi menghadapi Pilihan Raya Umum Ke-15 (PRU-15) akan datang.

Ditemui media selepas menghadiri Program Pentas Angkatan Muda di Taman Medan di Petaling Jaya, malam tadi, Presiden PKR itu berkata sehingga kini pemimpin utama PH belum mengadakan pertemuan termasuk bagi membincangkan mengenai permohonan MUDA.

“Belum (bincang). Secepat mungkin,” katanya ketika ditanya sama ada PH sudah memutuskan mengenai permohonan itu.

Hadir sama Naib Presiden PKR, Datuk Seri Amiruddin Shaari dan Nik Nazmi Nik Ahmad; Ketua Wanita PKR, Senator Fadhlina Sidek; serta Ketua Angkatan Muda (AMK) PKR, Adam Adli Abdul Halim.

Anwar yang juga Ahli Parlimen Port Dickson turut memaklumkan agihan kerusi bagi komponen PH akan ditetapkan pada kadar segera.

“Kita akan tetapkan segera. Semuanya kelihatan terlalu pantas,” katanya.

Sebelum ini, Presiden MUDA, Syed Saddiq Syed Abdul Rahman pada sidang media memaklumkan parti itu bersetuju menyertai PH sebagai antara parti komponen dalam gabungan itu bagi menghadapi PRU-15.

MUDA juga memaklumkan menyasarkan 15 kerusi Parlimen pada PRU-15.

Bagaimanapun, hasrat MUDA itu dilihat tidak disenangi akar umbi Anak Muda Keadilan (AMK) serta PKR.

Perkara ini ditegaskan Ketua AMK Adam Adli yang berpendapat kepimpinan PH perlu merujuk kepada beberapa isu penting terlebih dahulu sebelum membuat keputusan MUDA menyertai gabungan itu.

Paling ketara, katanya adalah pendapat dan sentimen dalam kalangan akar umbi.

“Rata-rata akar umbi dan pimpinan AMK serta Keadilan dilihat tidak senang dengan perkembangan ini, dan ianya adalah berasas.

“Tiada jalan mudah buat MUDA. Banyak prasyarat yang perlu dipertimbang sebelum keputusan dicapai. Banyak laluan yang perlu ditempuh selain Majlis Presiden PH.

“Sehingga kini, di peringkat AMK, KEADILAN, malah Majlis Presiden PH; tiada perbincangan khusus pernah diadakan berkait hasrat MUDA tersebut,” katanya dalam satu kenyataan di Twitternya.


Jika saya UMNO, saya buat PRU pada akhir Julai: Rafizi

UMNO dijangka mengadakan pilihan raya umum ke-15 (PRU-15) pada akhir Julai ini, kata calon Timbalan Presiden PKR, Rafizi Ramli.

Rafizi yang juga bekas Ahli Parlimen (MP) Pandan itu membuat andaian sekiranya berada dalam UMNO, beliau akan mencadangkan supaya PRU-15 diadakan dalam tempoh waktu tersebut ketika sokongan rakyat terhadap mereka kuat susulan keputusan menang besar di Melaka dan Johor lalu.

“Empat bulan adalah masa yang singkat (dari sekarang). Dan saya tidak terkejut jika ia diadakan pada bulan Ogos atau September.

“Jika saya dalam UMNO, saya akan menggesa pilihan raya umum diadakan pada akhir Julai,” katanya dipetik laporan media.

Dalam pada itu, Rafizi membidas segelintir ahli politik yang berebut jawatan tetapi tidak berminat untuk memberikan khidmat kepada rakyat secara bersungguh-sungguh.

“Ahli politik mesti fokus untuk berkhidmat kepada rakyat. Selalunya ahli politik berebut jawatan parti supaya dapat jawatan kerajaan.

“Kebanyakan tidak berminat untuk berkhidmat kepada rakyat. Itu tidak sepatutnya berlaku,” katanya lagi.

Terdahulu semasa Perhimpunan Agung UMNO (PAU) 2021, pemimpin dan perwakilan parti tersebut membangkitkan berhubung cadangan supaya Parlimen dibubar dengan segera bagi memberi laluan PRU-15 diadakan.

Presiden UMNO Datuk Seri Ahmad Zahid Hamidi juga dalam ucapannya di PAU bulan lalu, menegur Perdana Menteri Datuk Seri Ismail Sabri Yaakob supaya tidak mengambil masa terlalu lama untuk membubarkan Parlimen.

Isyarat jelas diberikan Zahid kepada Ismail Sabri walaupun secara berlapik memberitahu Naib Presiden UMNO diberikan peluang sehingga sekurang-kurangnya tamat memorandum persefahaman (MoU) dengan blok pembangkang, Pakatan Harapan (PH) pada Julai nanti.


PH hanya kritik Ismail Sabri tapi bukan desak PRU-15 awal, kata pemimpin

Kritikan Pakatan Harapan (PH) terhadap pentadbiran Perdana Menteri Datuk Seri Ismail Sabri Yaakob tidak bermakna mereka mahu pilihan raya umum ke-15 (PRU-15) disegerakan, kata beberapa pemimpin utamanya.

Beberapa pemimpin blok pembangkang itu menjelaskan kritikan yang dibuat bertujuan supaya kerajaan mengambil langkah segera dalam menangani isu-isu dasar melibatkan kepentingan rakyat seperti harga barang naik, tetapi ia bukan mahu mendesak supaya PRU-15 dipercepatkan seperti diminta UMNO.

Pengerusi DAP, Lim Guan Eng menjelaskan pembangkang tidak menyerang PH seperti didakwa, malah semasa tular isu harga baju mahal dipakainya juga tidak dibangkitkan sebaliknya lebih memfokuskan kepada isu yang lebih penting.

“Kita bukan serang Perdana menteri. Orang bercakap tentang pakaian Perdana Menteri mahal, kita tak sentuh isu itu, kita lebih banyak bercakap tentang cara menangani kos sara hidup yang tinggi,” katanya dipetik laporan Utusan Malaysia.

Bagi Pengarah Komunikasi Parti Amanah, Khalid Abdul Samad pula mendakwa sebenarnya serangan yang dihadapi Ismail Sabri datang daripada dalam UMNO sendiri bukan pembangkang, malah mendakwa parti utama pemerintah itu kini sedang berebut kuasa sesama mereka.

“Sebenarnya yang banyak kritik Perdana Menteri bukan pembangkang, tetapi dari dalam UMNO sendiri sebab perebutan kuasa yang berlaku,” ujarnya.

Tambah Khalid, rakyat boleh menilai perebutan kuasa dalam UMNO yang disifatkan sebagai budaya parti itu yang seharusnya dielakkan dalam sesebuah pemerintah.

“Jangan nak gunakan modal pembangkang untuk satukan mereka kerana hakikatnya perpecahan itu adalah datang dari dalam UMNO sendiri,” katanya lagi.

Terdahulu, pemimpin pembangkang mengadakan perhimpunan pada Jumaat lalu bagi mendesak kerajaan menangani segera kos harga barang naik.

Semalam, Ketua Pembangkang Datuk Seri Anwar Ibrahim membidas kerajaan dipimpin Ismail Sabri kerana lambat bertindak dalam menangani kenaikan harga barang yang dihadapi rakyat ketika ini.

Anwar melabel kerajaan Ismail Sabri sebagai “bangang” kerana tidak mengambil langkah awal dalam membendung kos sara hidup rakyat, kritikan keras itu hadir menjelang tamatnya perjanjian memorandum persefahaman (MoU) pada 31 Julai ini.

“Harga barang sudah naik enam bulan sebelum Raya Puasa, ini nak masuk Raya Haji, lepas ini Raya Cina, baru minggu lalu tubuh jawatankuasa Kabinet, ini kerajaan apa?

“Saya pernah beberapa tahun dalam kementerian, dengar saja nak naik harga barang, sebelum naik sebulan, dua bulan sebelum nak raya kita tubuh jawatankuasa Kabinet tangani masalah, jadi boleh kawal harga.

“Sekarang harga sudah naik melambung RM13, RM14 1kg ayam baru buat jawatankuasa Kabinet…’bangang’, tak membantu sama sekali masalah rakyat, tak prihatin,” katanya dipetik laporan media.


Sokongan Melayu kepada Muhyiddin meningkat, kata Merdeka Center

Satu tinjauan badan pengkaji bebas mendapati sokongan orang Melayu terhadap kepimpinan Perdana Menteri Tan Sri Muhyiddin Yassin meningkat kepada 83 peratus, malah popularitinya dikalangan rakyat di semenanjung Malaysia juga masih kekal stabil.

Populariti keseluruhan Muhyiddin meningkat dengan tahap sokongan 67%, bagaimanapun sokongan pengundi Cina masih kurang memuaskan pada kadar 30% dan 66% sokongan dari pengundi India.

Peratusan tersebut dilihat lebih baik berbanding sebelum ini semasa tinjauan hujung Januari 2021 yang hanya mencatat 63 peratus sokongan.

Tinjauan juga mendapati pandangan rakyat terhadap hala tuju masa depan negara bercampur-campur dengan sebanyak 41 peratus mengatakan negara sedang “bergerak atas landasan yang tepat” sementara 46 peratus menyatakan sebaliknya.

Peratusan ini juga memperlihatkan perkembangan positif berbanding tinjauan pada Januari 2021 lalu kerana semasa tinjauan terdahulu sebanyak 32 peratus merasakan negara sedang “bergerak atas landasan yang tepat” sementara 54 peratus pula mengatakan sebaliknya.

Orang ramai yang mengatakan negara sedang berada di landasan tepat juga menyifatkan kerajaan sekarang mengambil berat kebajikan rakyat bagaimanapun diganggu oleh keadaan politik yang tidak stabil akibat tindakan protes pembangkang dan keadaan ekonomi semasa yang tidak memihak terhadap negara ketika ini.

Dalam tinjauan tersebut juga, isu ekonomi menjadi perhatian utama orang ramai sebanyak 57 peratus yang perlu menjadi keutamaan kerajaan dan diikuti isu pandemik 16 peratus sementara itu politik adalah yang paling kurang dibangkitkan oleh mereka yang ditemuramah.

Tinjauan Merdeka Center dijalankan antara 31 Mac dan 12 April 2021 untuk mengukur persepsi pengundi terhadap perkembangan semasa.

Sebanyak 2,111 pemilih berdaftar yang terdiri daripada 64% Melayu, 28% Cina, dan 8% India yang terlibat dalam kajian yang dijalankan ini.

Mereka semua ditemuramah melalui talian tetap dan telefon bimbit. Responden dipilih berdasarkan persampelan berstrata secara rawak di sepanjang kumpulan umur, etnik, jantina dan kawasan pilihan raya negeri.


Pandemik Covid-19 memberi kesan kepada kesihatan mental rakyat

Seorang wanita di Tokyo, Jepun yang dikenali sebagai Eriko Kobayashi pernah cuba membunuh diri sebanyak empat kali.

Kali pertama wanita itu cuba menamatkan riwayatnya adalah ketika dia berusia 22 tahun kerana tertekan dengan masalah kewangan dan kerjaya.

“Ketika itu saya bekerja sepenuh masa di sebuah syarikat penerbitan yang gajinya tidak mencukupi untuk membayar sewa rumah serta membeli barangan keperluan. Saya sangat miskin dan terdesak.

“Saya tidak sedarkan diri selama tiga hari di hospital selepas percubaan pertama untuk bunuh diri,” katanya.

Kini, Kobayashi sudah berusia 43 tahun dan aktif menghasilkan beberapa buku mengenai tekanan menghidap penyakit mental serta kerja tetap yang lebih stabil.

Namun, pandemik Covid-19 yang melanda seluruh dunia ketika ini menyebabkan wanita itu mula rasa tertekan dan perasaan tersebut sama seperti yang dialaminya ketika dia cuba bunuh diri sebelum ini.

“Gaji saya dipotong dan saya tidak nampak masa depan saya akan cerah selepas ini. Saya mula rasakan keadaan saya akan kembali seperti dulu yang miskin, terdesak dan benar-benar tidak berupaya,” ujarnya.

Di Jepun, statistik kerajaan menunjukkan insiden bunuh diri sudah melebihi jumlah kematian akibat Covid-19.

Ini kisah di Jepun, bagaimana pula dengan peningkatan kes bunuh diri di Malaysia?

Tahukah anda  bunuh diri merupakan punca kematian tertinggi dalam kalangan belia di Malaysia, dengan kos ekonomi akibat bunuh diri dianggarkan berjumlah RM 346.2 juta pada 2019.

Laporan tersebut  diterbitkan oleh Relate Mental Health Malaysia, dengan kerjasama Institut Demokrasi dan Hal Ehwal Ekonomi (IDEAS), ditulis secara bersama oleh Dr. Chua Sook Ning dan Vaisnavi Rao.

Umum mengetahui, wabak Covid-19 dan kesannya kepada landskap sosio-ekonomi Malaysia sangat mendadak. Sekatan pergerakan, langkah-langkah penjarakan fizikal, keruntuhan ekonomi, peningkatan kes hilang pekerjaan, dan perubahan berkaitan pelajaran bagi kanak-kanak dan belia telah meningkatkan tahap tekanan dalam kalangan rakyat Malaysia, terbukti melalui peningkatan kes bunuh diri sejak Mac 2020. Cabaran terhadap bunuh diri belia juga telah ditekankan oleh Kementerian Kesihatan Malaysia (KKM).

Walaupun dengan kos ekonomi dan kos emosi yang tinggi, bunuh diri masih lagi dikategorikan sebagai satu perlakuan jenayah di Malaysia di bawah Seksyen 309 Kanun Keseksaan. Bukti menunjukkan bahawa penjenayahan bunuh diri mengurangkan tingkah laku mendapatkan bantuan, menghalang pengumpulan data yang tepat, dan menyekat pembangunan serta pelaksanaan strategi-strategi pencegahan bunuh diri yang berkesan.

Pelbagai faktor yang berhubung kait meningkatkan risiko bunuh diri, termasuk umur, jantina, etnik, isu kesihatan mental, dan pengangguran memberikan penekanan bahawa strategi pencegahan diperlukan untuk mengguna pakai satu pendekatan sosial dan kesihatan awam yang menyeluruh.

Walaupun ketidaktentuan krisis dunia ini masih belum berakhir, strategi pencegahan menyeluruh diperlukan untuk melindungi kesejahteraan golongan belia dalam negara kita dan mengekang peningkatan wabak senyap bunuh diri ini.

Pengasas Relate Malaysia dan ahli psikologi klinikal, Dr. Chua Sook Ning berkata, peningkatan trend bunuh diri dalam kalangan belia di Malaysia telah menjadikannya satu keperluan moral untuk para pembuat dasar negara ini untuk mengambil tindakan pantas dan menangani krisis ini.

“Memandangkan Malaysia merupakan satu populasi yang sedang menua, kita harus menyediakan sokongan dan perkhidmatan berkualiti yang dapat memberikan bantuan sewajarnya kepada para belia yang sedang bergelut.

“Hal ini termasuk nyah jenayah perbuatan bunuh diri. Undang-undang semasa menghalang rakyat dari mendapatkan bantuan yang diperlukan kerana takut dimalukan dan didakwa melakukan perbuatan jenayah.

“Para pembuat dasar serta komuniti kesihatan mental harus bekerjasama untuk memastikan perubahan yang diperlukan berjaya dilakukan. Sekadar meningkatkan kesedaran tidak mencukupi, kita perlu mengambil tindakan segera jika berharap untuk menterbalikkan trend yang membimbangkan ini,” katanya.

Sementara itu, Ketua Pegawai Eksekutif IDEAS, Tricia Yeoh berharap agar pembuat dasar negara ini akan mengiktiraf sikap kesegeraan berkenaan fenomena bunuh diri dalam kalangan belia di Malaysia serta mengambil serius saranan yang kami kemukakan dalam kertas laporan ini termasuk keperluan untuk nyah jenayah perbuatan bunuh diri.

“Hal ini menjadi semakin penting disebabkan pengasingan dan tekanan yang berhubung kait dengan Covid-19. Kami juga menantikan IDEAS untuk turut sama menyumbang dalam dasar awam berkenaan kesihatan mental secara amnya dalam masa terdekat,” jelasnya.


Kes tinggi tapi kematian rendah

Menteri Kesihatan Khairy Jamaluddin berkata kadar kematian akibat jangkitan Covid-19 masih rendah susulan keberkesanan vaksin lengkap dan dos penggalak, berbanding tahun lalu.

“Berbanding tahun lalu ketika kes Covid-19 tinggi melebihi 20,000 sehari, kadar kematian juga tinggi. Ketika itu, ramai yang masih belum divaksin lengkap ataupun mendapat ‘booster’ (penggalak).

“Kini, walaupun kes tinggi semula akibat gelombang Omicron yang sangat mudah dan cepat merebak, kita melihat kes kematian yang lebih rendah.

“Maknanya sekarang ini tidak teruk. Ini sesuatu yang dialami sendiri di hospital-hospital Covid-19 yang sedang merawat pesakit Covid-19 seperti Hospital Sungai Buloh,” katanya menerusi platform TikTok hari ini.

Katanya keadaan itu menggambarkan situasi sekarang tidak seteruk tahun lalu, yang mana ketika itu merekodkan kes melebihi angka 20,000 sehari.

Khairy berkata keadaan di hospital Covid-19 seperti di Hospital Sungai Buloh di Selangor tidak seteruk dialami tahun lalu.

Berkongsi situasi di Hospital Sungai Buloh, seorang pakar forensik di situ, Dr Tan Ran Zhi, berkata keadaan di hospital itu jauh berbeza jika dibandingkan dengan tahun lalu.

Katanya angka kematian Covid-19 di Hospital Sungai Buloh sewaktu kemuncak jangkitan dicetuskan varian Delta pada Julai hingga Ogos tahun lalu melebihi 20 hingga 30 kes sehari.

Berbanding sekarang, jelasnya kadar kematian akibat Covid-19 yang direkodkan lebih kurang tiga hingga empat kes sahaja sehari.

“Tahun lalu kita mempunyai lima kontena yang hampir penuh dengan mayat pesakit Covid-19. Lima kontena ini terdiri daripada tiga kontena kecil iaitu (bersaiz) 20 kaki dan dua kontena besar iaitu 40 kaki.

“Jadi untuk kelima-lima kontena ini penuh. Tetapi waktu pandemik sekarang, kita hanya tinggal dua kontena dan dua kontena ini bersaiz 20 kaki. Kedua-dua kontena ini belum lagi penuh dengan mayat (pesakit) Covid-19.

“Jadi betapa ketaranya perbezaan antara (situasi) pandemik Covid-19 pada tahun lalu dengan situasi pandemik untuk tahun ini,” katanya.